type: legislation

text:
 |
 52013PC0615
 Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le Cistí Margaidh Airgid /* COM/2013/0615 final - 2013/0306 (COD) */
 MEABHRÁN MÍNIÚCHÁIN
 1. COMHTHÉACS AN TOGRA
 Tá Cistí Margaidh Airgid (CMAnna) ina bhfoinse
 thábhachtach do mhaoiniú gearrthéarmach le haghaidh institiúidí airgeadais,
 corparáideach agus rialtas. San Eoraip, tá thart ar 22% de na hurrúis fiachais
 gearrthéarmacha a eisíonn rialtais nó an earnáil chorparáideach ina seilbh ag
 CMAnna. Sealbhaíonn CMAnna 38% den fhiachas gearrthéarmach a d’eisigh an
 earnáil baincéireachta.
 Ar thaobh an éilimh, uirlis bainistíochta
 ghearrthéarmach airgid is ea CMAnna, a chuireann leibhéal ard leachtachta,
 éagsúlaithe, cobhsaíochta luacha fara toradh margadh‐bhunaithe ar fáil. Corparáidí
 a bhíonn ag féachaint lena gcuid airgid breise a infheistiú ar feadh tréimhse
 ama ghearr, mar shampla go dtí go mbíonn caiteachas mór mar an bpárolla le
 híoc, is mó a úsáideann CMAnna.
 Nasc ríthábhachtach is ea CMAnna, dá bhrí sin,
 a thugann le chéile éileamh agus tairiscint ar airgead gearrthéarmach. Agus
 sócmhainní faoi bhainistíocht thart ar 1000 billiún Euro acu,
 catagóir is ea cistí CMAnna atá éagsúil ó gach ciste frithpháirteach eile. Bíonn
 formhór na CMAnna, thart ar 80% de na sócmhainní agus 60% de na cistí, ag
 feidhmiú faoi rialacha na Treorach 2009/65/CE maidir le Gnóthais le
 haghaidh Comhinfheistíochta in Urrúis Inaistrithe (GCUInna). Ba cheart go
 mbeadh an chuid eile de na CMAnna, ó Iúil 2013 amach, ag feidhmiú faoi rialacha
 na Treorach 2011/61/AE um an mBainisteoir Cistí Infheistíochta Malartacha
 (AIFM). Is mó i bhfad meánmhéid CMA ná meánmhéid chiste GCUInna. Mar shampla,
 tá CMAnna aonair a shroicheann € 50 billiún. Tá sainchónaí CMAnna i
 mbeagán Ballstát, agus tá breis is 95% den mhargadh in FR, IE agus LU. Mar sin
 féin, tá an margadh idirnasctha go mór le tíortha eile mar gheall ar chion ard
 na n‐infheistíochtaí agus na n‐infheisteoirí trasteorann, agus na
 naisc ghabhála trasteorann idir an CMA agus a n‐urraitheoir, a mbíonn
 sainchónaí air i dtír eile seachas sainchónaí an CMA i bhformhór na gcásanna.
 Mar gheall ar idircheangailteacht
 shistéamach na CMAnna le hearnáil na baincéireachta ar thaobh amháin agus leis
 an airgeadas corparáideach agus rialtais, ar an taobh eile, tá oibriú na CMAnna
 ag croílár na hoibre idirnáisiúnta ar scáthbhaincéireacht. Rinne an Bord um
 Chobhsaíocht Airgeadais (FSB) agus institiúidí eile, cosúil leis an Eagraíocht
 Idirnáisiúnta um Choimisiúin Urrús (IOSCO) agus an Bord Eorpach um Riosca
 Sistéamach (BERS), anailís ar an earnáil airgeadais agus tháinig siad ar
 chonclúid go raibh gníomhaíochtaí agus eintitis áirithe a bhfuil tábhacht
 shistéamach acu, ach nár leor mar a thug rialtóirí aghaidh orthu. In earnáil na
 bainistíochta sócmhainní, measadh go raibh tábhacht shistéamach ag baint le
 CMAnna. Ghlac Parlaimint na hEorpa rún maidir le scáthbhaincéireachta i mí na
 Samhna 2012, áit a n‐iarrann sé ar an gCoimisiún togra le fócas ar leith
 ar cheist na CMAnna a thíolacadh[1].
 Chuir an BERS anailís fhónta ar fáil ar na
 rioscaí sistéamacha is gné dhílis de oibriú CMAnna. Go háirithe, bhain a chuid
 moltaí le cobhsaíocht agus le leachtacht na CMAnna agus bhí rialacha breise
 iontu freisin maidir le trédhearcacht agus le tuairisciú. Tá na moltaí sin le
 sonrú den chuid is mó i dtogra an Choimisiúin, agus a dtionchair dhiúltacha
 maidir le maoiniú an gheilleagair Eorpaigh á gcur san áireamh freisin.
 Uirlis áisiúil d’infheisteoirí is ea CMAnna,
 mar bíonn gnéithe iontu atá ar aon dul le taiscí bainc: rochtain mheandrach ar
 leachtacht agus cobhsaíocht choibhneasta luacha. I bhfianaise na saintréithe
 sin, measann infheisteoirí gur rogha shábháilte, níos éagsúlaithe ná taiscí
 bainc, iad na CMAnna. Ach dáiríre, cistí infheistíochta clasaiceacha is ea na
 CMAnna, agus tá na rioscaí margaidh a bhíonn ag gabháil le haon infheistíocht
 ciste acu. Dá bhrí sin, nuair a thagann laghdú ar phraghsanna na sócmhainní ina
 bhfuil na CMAnna infheistithe, go háirithe agus dálaí anáis sa mhargadh, ní
 féidir le CMA an gealltanas a chomhlíonadh luach an aonaid nó na scaire a
 d’eisigh an CMA d’infheisteoirí a chaomhnú i gcónaí agus a fhuascailt
 láithreach. D’fhéadfadh roinnt urraitheoirí ciste (bainc den chuid is mó)
 bheith in ann ‘tacú le’ luachanna scaireanna le tacaíocht a dheonú
 d’urraitheoir, ach bíonn urraitheoirí eile (bainisteoirí sócmhainní den chuid
 is mó) agus gan an caipiteal acu sin a dhéanamh. I ngeall ar an neamhréir aibíochta
 idir an leachtacht laethúil a thairgeann CMA d’infheisteoirí agus leachtacht na
 sócmhainní a bhíonn sa phunann CMA, ní i gcónaí. a bhíonn fuascailt láithreach
 indéanta. Is minic a léiríonn rátáil AAA an gealltanas go mbeidh na praghsanna
 fuascailte cobhsaí. Is é an taobh thíos go mbíonn infheisteoirí, agus a luaithe
 a mheasann siad go bhfuil baol ann go dteipfeadh ar na CMAnna cloí leis an
 ngealltanas leachtachta agus fuascailtí cobhsaí am ar bith, go bhfuasclóidh
 siad, rud as a dtiocfaidh “fuadar” infheisteoirí, mar a thugtar air, b’fhéidir.
 Fuadair infheisteoirí, sin iarratais
 fuascailte ollmhóra, tobanna, ó ghrúpa mór infheisteoirí a mbíonn fúthu
 caillteanais a sheachaint agus a bheith in ann fuascailt ar an bpraghas is
 airde. Bíonn tábhacht shistéamach ag baint le fuadair infheisteoirí mar tugann
 siad ar CMAnna a gcuid sócmhainní a dhíol go tapa chun freastal ar iarratais
 fuascailte. Cuireanna an bhís fuascailtí luas leis an meath i nglanluach
 sócmhainní an chiste, rud a mhéadaíonn na meathanna i nglanluach sócmhainní agus
 an eagla go bhfuil an margadh airgid ina iomláine éagobhsaí. Toisc go mbíonn
 ról lárnach ag CMAnna i maoiniú gearrthéarmach na n‐eintiteas cosúil le
 bainc, corparáidí nó rialtais, uaireanta bíonn torthaí maicreacnamaíocha níos
 leithne ag fuadair infheisteoir ar CMAnna. Cé gur le bainc formhór (85%) na n‐ionstraimí
 airgeadais EUR 1000 billiún a eisíodh chuig CMAnna, bíonn sciar thart ar 10% ag
 rialtais agus bíonn timpeall 5% ag corparáidí. Úsáideann rialtais agus
 corparáidí an‐mhór an margadh airgid mar bhealach le maoiniú
 gearrthéarmach a fháil, fara línte creidmheasa banc.
 Bíonn na fadhbanna a bhaineann le fuadair
 infheisteoirí sistéamach i ngeall ar an méid seo a leanas: (1) An dlúthnaisc
 idir CMAnna agus an fíorgheilleagar (an ról a bhíonn ag CMAnna le riachtanais
 airgeadais ghearrthéarmacha na n‐eintiteas a úsáideann an margadh airgid
 mar uirlis mhaoinithe a shásamh ), (2) an nasc a bhíonn acu le hurraitheoirí. Ina
 theannta sin, bíonn baint ag fuadair ar CMAnna freisin le cosaint
 infheisteoirí, ós rud é go mbíonn daoine a fhuasclaíonn go déanach (de ghnáth
 infheisteoirí príobháideacha) faoi mhíbhuntáiste fíor i gcomparáid le lucht na
 luathfhuascailte.
 Téann an Rialachán atá beartaithe i ngleic
 leis na fadhbanna sin. Tugann sé isteach caighdeáin chomhchoiteanna le cur le
 leachtacht na CMAnna chomh maith le cobhsaíocht a gcuid struchtúr a áirithiú. Tabharfar
 isteach rialacha aonfhoirmeacha le híosleibhéal sócmhainní leachtacha laethúla
 agus seachtainiúla a áirithiú. Bunófar beartas caighdeánaithe le tuiscint níos
 fearr ar a bhonn infheisteoirí a thabhairt don bhainisteoir cistí. Tugtar
 isteach rialacha comhchoiteanna freisin chun a ráthú go n‐infheisteoidh
 CMAnna i sócmhainní d’ardchaighdeán, éagsúlaithe go maith, a mbeidh
 dea-chaighdeán creidmheasa acu. Ba cheart go gcinnteodh na bearta sin gur leor
 leachtacht an chiste le dul i ngleic le hiarratais fuascailte na n‐infheisteoirí.
 Déanfar cobhsaíocht an CMA a áirithiú trí
 rialacha soiléire, níos comhchuibhithe, luachála a chruthú do na sócmhainní ina
 n‐infheistíonn na CMAnna. Athdheimhneoidh na rialacha luachála sin an
 fhírinne léir gur gnáthchistí frithpháirteacha iad CMAnna a mbíonn sócmhainní
 infheistíochta acu a bhíonn faoi réir ag luaineachtaí praghsanna.
 Féadfaidh CMAnna áirithe an mhodheolaíocht
 cuntasaíochta a choimeád ar bun a cheadaíonn praghas cobhsaí suibscríbhinne
 agus fuascailte ar an gcoinníoll go gcuimseoidh siad cúlchistí airgid cuí. Ba
 cheart go maolódh an “maolán GLS” seo, mar a thugtar air, na gluaiseachtaí
 margaidh is gné dhílis de na margaí caipitil. Ba chóir go seachnódh sé freisin
 urraitheoirí a bheith gan ullmhú dá dteastódh tacaíocht sheachtrach óna gcuid
 CMAnna. Beidh an maolán comhionann le 3% de na sócmhainní a bheidh faoi
 bhainistíocht an CMA. De réir na gcásanna tacaíochta urraitheoirí a
 breathnaíodh le linn na géarchéime (123 cás ar CMAnna SAM), ní raibh ach 3
 huaire arbh airde an tacaíocht ná 3%. Nuair a mhainnigh an Cúlchiste Príomha in
 2008, chaill sé 3% ar nochtadh 1.5% le sócmhainní Lehman. Ní thabharfaidh an
 maolán ráthaíocht iomlán do shealbhóirí scaireanna CNAV ach sroicheann an
 leibhéal cothromaíocht idir an gá go mbeadh múnla láidir, sábháilte CNAV ann
 agus cumas maoinithe na mbainisteoirí. Braithfidh costais na CMAnna ar chostais
 mhaoinithe gach bainisteora. D'fhéadfadh na costais sin a bheidh idir 3% agus
 10% sa bhliain. Dá gcuirfí i bhfeidhm ar mhaolán 3% iad, thabharfadh sé sin
 ardú 0.09% go 0.30% sa bhliain ar na táillí bainistíochta. Táthar ag súil gurb
 é an bainisteoir a íocfaidh cuid den mhéadú costais sin agus go gcuirfear an
 chuid eile ar aghaidh chuig na hinfheisteoirí. Beidh tionchar ag an méadú
 táille ar an toradh is féidir le hinfheisteoirí a bhaint amach agus iad ag
 infheistiú i CMAnna ach os a choinne sin, bainfidh siad tairbhe as táirge a
 bhfuil ciseal breise inslithe aige i gcoinne gluaiseachtaí margaidh sna
 bunsócmhainní.
 Chomh maith leis na forálacha sin, áiritheoidh
 riail choiteann ar an rátáil go stopfaidh bainisteoirí ciste agus infheisteoirí
 a bheith ag brath ar rátálacha creidmheasa seachtracha a d’fhéadfadh a bheith
 díobhálach d’fheidhmiú an mhargaidh airgid nuair a tharlaíonn íosghráduithe. Ní
 mór ceanglais bhreise trédhearcachta a bheith in éineacht leis na bearta sin
 lena áirithiú go dtuigfidh an t‐infheisteoir i gceart próifíl riosca agus
 luaíochta a infheistíochta.
 Braithfidh an rialachán atá beartaithe ar na
 nósanna imeachta údarúcháin atá ann cheana féin do GCUInna, nósanna a
 chomhchuibhíonn Treoir GCUInna. Tabharfaidh sé isteach nós imeachta
 comhchuibhithe údarúcháin do CMAnna CIM, toisc go bhfágann an Treoir AIFM údarú
 AIFanna faoi rogha na mBallstát. Beidh an nós imeachta comhchuibhithe do CMAnna
 CIM ina scáthán ar an nós imeachta comhchuibhithe údarúcháin dá bhforáiltear do
 GCUInna. Leanfaidh bainisteoirí a bheith á rialú ag Treoir GCUInna nó AIFM, ach
 bainisteoirí agus cistí a thagann faoi raon feidhme an Rialacháin seo, beidh
 orthu cloí leis an tsraith bhreise seo de rialacha sonracha táirge CMA.
 Is é is cuspóir do na rialacha
 aonfhoirmeacha seo sláine an mhargaidh inmheánaigh a chosaint agus cur lena
 neart le torthaí aon ghéarchéime nua a íoslaghdú. Éireoidh infheisteoirí
 feasach ar na rioscaí a ghabhann leis na táirgí rialaithe sin agus cinnteacht
 maidir leis an tairiscint infheistíochta aonchineálach a bhaineann le cistí
 margaidh airgid san Aontas. Bainfidh bainisteoirí tairbhe as rialacha
 comhchuibhithe do tháirgí ar fud na hEorpa. Eisitheoirí ionstraimí don mhargadh
 airgid, bainfidh siad buntáiste as timpeallacht níos cobhsaí a chaomhnóidh ról
 na CMAnna mar uirlis mhaoinithe.
 2. TORTHAÍ AN CHOMHAIRLIÚCHÁIN LEIS NA
 PÁIRTITHE LEASMHARA agus measúnuithe tionchair
 2.1. Comhairliúchán le páirtithe
 leasmhara
 Ó thús na bliana 2012 i leith tá an
 Coimisiún i mbun comhairliúcháin fhairsing le hionadaithe ó raon leathan
 eagraíochtaí. San idirghníomhaíocht sin bhí cruinnithe déthaobhacha agus
 iltaobhacha, comhairliúchán poiblí amháin ar scáth‐bhaincéireacht,
 comhairliúchán poiblí amháin ar shaincheisteanna bainistíochta sócmhainní lena n‐áirítear
 CMAnna agus comhdháil phoiblí ar scáth‐bhaincéireacht. Tríd an bpróiseas
 sin fuair an Coimisiún an‐lear eolais mar gheall ar fheidhmiú an
 mhargaidh CMA agus a chuid deighleog éagsúil, chomh maith le tuairimí maidir
 leis na ceisteanna atá le réiteach agus conas iad a réiteach.
 2.1.1. Páipéar uaine ar scáth‐bhaincéireacht
 Thug na freagraí ar an bPáipéar Uaine léargas
 leathan ar earnáil scáth‐bhaincéireachta na hEorpa. Cheadaigh sé sin go
 bhforbrófaí ceisteanna níos spriocdhírithe ar oibriú CMAnna i gcomhairliúchán
 poiblí ar bhainistíocht sócmhainní a seoladh i mí Iúil 2012. I gcomhdháil
 phoiblí i mí Aibreáin 2012, ar a d’fhreastail páirtithe leasmhara ón AE agus
 SAM, bhí roinn a bhí dírithe ar CMAnna freisin. Ionadaithe ó na réimsí rialála
 agus tionscal, a bhí mar phainéal ar CMAnna, chuir siad i láthair a gcuid
 tuairimí ar an ngá atá le leasú ar mhargadh CMA an AE.
 2.1.2. Comhairliúchán ar
 bhainistíocht sócmhainní
 Tugadh caibidil CMA isteach i gcomhairliúchán
 poiblí níos ginearálta ar shaincheisteanna éagsúla a bhain le bainistíocht
 sócmhainní, a foilsíodh an 26 Iúil 2012 (dúnadh an comhairliúcháin
 sin an 18 Deireadh Fómhair 2012). Fuair seirbhísí an Choimisiúin 56
 freagra a bhain leis an roinn CMA.
 2.2. Measúnú tionchair
 I gcomhréir lena bheartas maidir le “Rialáil
 Níos Fearr”, rinne an Coimisiún measúnú tionchair inar scrúdaíodh roghanna
 beartais éagsúla. Rinneadh anailís ar 16 rogha, d’fhonn leachtacht agus
 cobhsaíocht na CMAnna a áirithiú. Rinneadh anailís ar na roghanna sin de réir
 na gcuspóirí ginearálta, is é sin feabhas a chur ar chobhsaíocht airgeadais sa
 mhargadh aonair agus cosaint infheisteoirí CMA a mhéadú, ach freisin de réir
 chuspóirí níos sainiúla an tionscnaimh seo: (i) cosc a chur ar bhaol na
 héifeachta gabhála ar an bhfíorgheilleagar, (ii) baol na héifeachta gabhála ar
 an urraitheoir a chosc agus, (iii) laghdú ar mhíbhuntáistí na bhfuascailteoirí
 déanacha, go háirithe maidir le fuascailtí i ndálaí anáis sa mhargadh.
 Rinneadh anailís ar na tionchair, lena n‐áirítear
 na costais agus na sochair ar na páirtithe leasmhara éagsúla, infheisteoirí, bainisteoirí
 sócmhainní, eisitheoirí fiachais ghearrthéarmaigh, urraitheoirí. In anailís den
 sórt sin thángthas ar chonchúid i bhfabhar creata níos urrúnta do CMAnna a
 chruthú: leibhéil leachtachta níos mó agus struchtúr níos cobhsaí. Táthar ag
 súil go rachaidh tionchar na roghanna tosaíochta chun tairbhe na CMAnna agus an
 mhargaidh airgid i gcoitinne trína n‐athléimneacht i gcoinne dhálaí anáis
 sa mhargadh a fheabhsú. Cothóidh sé sin timpeallacht margaí airgid níos cobhsaí
 san Eoraip, a thairbheoidh infheisteoirí, eisitheoirí fiachais ghearrthéarmaigh
 agus na bainc a urraíonn CMAnna.
 Bhuail seirbhísí Ard‐Stiúrthóireacht
 MARKT leis an mBord um Measúnú Tionchair an 16 Eanáir 2013. Rinne an
 Bord anailís ar an Measúnú Tionchair sin agus thug sé tuairim dhearfach an 18 Eanáir 2013.
 I rith an chruinnithe sin, thug comhaltaí an Bhoird roinnt barúlacha do
 sheirbhísí Ard‐Stiúrthóireacht MARKT maidir le bealaí chun feabhas a chur
 ar inneachar an Mheasúnaithe Tionchair agus rinneadh roinnt modhnuithe ar an
 dréacht deiridh dá bharr sin. Feabhsaíodh sainmhíniú na faidhbe le breis sonraí
 a chur ar fáil ar mhargaí CMA agus saibhríodh a cur síos le samplaí breise san
 Aontas a léiríonn, go háirithe, gné thrasteorann na bhfadhbanna. Nascadh ar
 bhealach níos fearr na cuspóirí agus na roghanna fairis na fadhbanna a
 aithníodh, agus úsáideadh cuspóirí oibríochtúla níos inchainníochtaithe. Míníodh
 níos mine na tionchair ar infheisteoirí chomh maith leis na costais chomhlíonta
 a tharraingeodh na bearta atá beartaithe. Rinneadh cur síos níos fearr ar na
 hiarmhairtí ar na Ballstáit agus ar chomhleanúnachas rialála idirnáisiúnta
 freisin. Ar deireadh, tugadh isteach tuairimí na ngeallsealbhóirí, go háirithe
 sna codanna inan ndéantar anailís agus comparáid ar na roghanna, go córasach.
 3. EILIMINTÍ DLÍTHIÚLA AN TOGRA
 3.1. Bunús dlí agus rogha na
 foirme dlí
 Cuireann Airteagal 114 (1) den CFAE bunús
 dlí ar fáil le haghaidh Rialacháin a chruthóidh forálacha aonfhoirmeacha atá
 dírithe ar fheidhmiú an mhargaidh inmheánaigh. Bunaíonn rialacha táirge
 stuamachta teorainneacha na rioscaí a bhaineann le CMAnna. Iontu féin, ní
 dhéanann siad rochtain ar ghníomhaíochtaí bainistíochta sócmhainní a rialáil
 ach rialaíonn siad an tslí a gcuirtear gníomhaíochtaí den sórt sin i gcrích
 d’fhonn cosaint infheisteoirí agus cobhsaíocht airgeadais a áirithiú. Tugann
 siad buntaca d’fheidhmiú ceart, sábháilte an mhargaidh inmheánaigh.
 D’fhonn cuspóir shláine an mhargaidh
 inmheánaigh a leanúint, cruthóidh an beart reachtach atá beartaithe creat
 rialála do CMAnna d’fhonn cosaint níos mó d’infheisteoirí i CMAnna a áirithiú,
 chomh maith le feabhas a chur ar chobhsaíocht airgeadais trí riosca gabhála a
 chosc. Díreoidh na forálacha atá beartaithe go sonrach chun a áirithiú gur leor
 leachtacht an chiste chun aghaidh a thabhairt ar iarratais fuascailte
 infheisteoirí agus i gcóir chun struchtúr CMAnna a fhágáil sábháilte go leor le
 seasamh i gcoinne dhálaí díobhálacha sa mhargadh. Meastar gurb é Rialachán an
 ionstraim dhlí is iomchuí le ceanglais aonfhoirmeacha a thabhairt isteach a
 bheidh ag plé, i measc nithe eile, le raon feidhme sócmhainní incháilithe,
 rialacha éagsúlaithe, rialacha a bhaineann le neamhchosaintí ar rioscaí
 creidmheasa, ráta úis agus leachtachta, chomh maith le rialacha maidir le
 húdarú na gcistí a bhfuil sé ar intinn iad a chur i mbun infheistíochta sa
 mhargadh airgid. Rialacha táirge stuamachta is ea iad go bunúsach, chun CMAnna
 na hEorpa a dhéanamh níos sábháilte agus níos éifeachtaí, le himní faoi na
 rioscaí sistéamacha a bhaineann leis seo a mhaolú.
 Is iad an Treoir GCUInna nó an Treoir AIFM a
 rialaíonn dul i mbun gníomhaíochtaí mar bhainisteoir ciste. Leanfaidh
 gníomhaíochtaí na mbainisteoirí a bheith faoi réir Threoir AIFMD agus GCUInna
 ach déanfar na rialacha táirge atá faoi chreat GCUInna a fhorlíonadh leis na
 rialacha táirge atá sa Rialachán nua seo.
 3.2. Coimhdeacht agus
 comhréireacht
 Bíonn cur chuige rialála náisiúnta teoranta
 ann féin don Bhallstát atá i gceist. Mura ndéantar rialáil ar phróifíl táirge
 agus leachtacht CMA ach ag an leibhéal náisiúnta, bíonn riosca go ndíolfaí
 táirgí éagsúla go léir mar CMAnna. Chruthódh sé sin mearbhall d’infheisteoirí
 agus chuirfeadh sé bac le réimse Chothrom na Féinne a theacht chun cinn san
 Aontas dóibh siúd a thairgeann CMAnna d’infheisteoirí gairmiúla nó miondíola. Mar
 an gcéanna, bheadh gach cur chuige náisiúnta éagsúil maidir le saintréithe CMA
 ag cur le riosca na gabhála trasteorann, go háirithe nuair is i mBallstáit
 éagsúla atá na heisitheoirí agus na CMAnna lonnaithe. Toisc go n‐infheistíonn
 CMAnna i raon leathan ionstraimí airgeadais ar fud an AE, rachadh teip ar CMA
 amháin (i ngeall ar rialachán nár leordhóthanach ar leibhéal náisiúnta) i gcion
 ar mhaoiniú Rialtas agus corparáideach ar fud an AE.
 Ina theannta sin, óir tá sainchónaí i
 mBallstáit seachas iad sin ina margaítear na cistí ar go leor oibreoirí a
 thairgeann CMAnna san Eoraip, ní mór creat láidir a chruthú chun gabháil
 thrasteorann a sheachaint. Ba chóir gabháil thrasteorann a sheachaint chomh
 maith idir CMA agus a urraitheoir, a bhíonn lonnaithe go minic i mBallstát
 eile. Is amhlaidh is géire é sin nuair a bhíonn an t‐urraitheoir
 lonnaithe i mBallstát nach bhfuil na hacmhainní buiséadacha aige fóirithint ar
 urraitheoir a loiceann.
 Maidir le comhréireacht, tagann an togra ar
 an gcothromaíocht chuí idir leas an phobail atá i gceist agus cost‐éifeachtúlacht
 an bhirt. Rinneadh calabrú cúramach ar na ceanglais a fhorchuirtear ar na
 páirtithe éagsúla. Aon uair is féidir, dréachtaíodh na ceanglais mar
 chaighdeáin íosta (e.g. leachtacht laethúil nó sheachtainiúil,
 sainteorainneacha chomhchruinniúchán eisitheora) agus cuireadh ceanglais
 rialála in oiriúint ionas nach gcuirfí isteach gan ghá ar shamhlacha gnó (e.g.,
 idirthréimhsí iomchuí a fhoráil sular gá glanluach sócmhainní an CMA a bhunú go
 poiblí nó an rogha a fhágáil ag oibreoirí idir riachtanais chaipitil dhiana
 agus glanluach sócmhainní CMA a bhunú go poiblí). Go háirithe, cothromaíodh an
 gá atá le cothromú ar chosaint infheisteoirí, gabháil thrasteorann a
 sheachaint, éifeachtúlacht na margaí, maoiniú an tionscail Eorpaigh agus na
 costais bhreise don tionscal agus na ceanglais sin á leagan amach.
 3.3. Tionchar ar shaincheisteanna
 chearta bunúsacha
 Tá ábharthacht ag an togra don tionchar ar
 dhá cheart bhunúsacha sa Chairt Eorpach um Chearta Bunúsacha, is é sin an
 tsaoirse chun gnó a sheoladh (Airteagail 16 agus 22) agus cosaint tomhaltóirí (Airteagal 38).
 Is é is an cuspóir leasa ghinearálta an
 togra, a chuireann bonn cirt le teorainneacha áirithe ar na cearta bunúsacha
 thuasluaite, sláine agus cobhsaíocht an mhargaidh a chinntiú. Féadfaidh an
 tsaoirse chun gnó a dhéanamh a bheith faoi thionchar an ghá leis na cuspóirí
 sonracha a leanúint, dóthain leachtachta a chinntiú, cosc a chur le riosca
 gabhála agus a cosaint leasanna infheisteoirí a fheabhsú. Mar sin féin,
 urramaíonn an togra bunbhrí na saoirse bunúsaí seo go hiomlán. Neartóidh na
 rialacha nua atá beartaithe an ceart tomhaltóirí a chosaint (Airt. 38) go
 foriomlán, agus na cearta bunúsacha agus na prionsabail a aithnítear i gCairt
 um Chearta Bunúsacha an Aontais Eorpaigh, mar atá cumhdaithe sa Chonradh ar
 Fheidhmiú an Aontais Eorpaigh, á n‐urramú agus á gcomhlíonadh.
 3.4. Mínithe mionsonraithe ar an
 togra
 An togra le haghaidh Rialacháin maidir le
 Cistí Margaidh Airgid (CMA), tá sé struchtúrtha ina naoi gcaibidil.
 3.4.1. Caibidil I - Forálacha
 Ginearálta (Airteagail 1-6)
 Pléann Caibidil I le rialacha ginearálta,
 mar shampla ábhar agus raon feidhme na rialacha atá beartaithe, sainmhínithe,
 CMAnna a údarú agus an idirghníomhaíocht idir an Rialachán atá beartaithe le
 rialacha reatha atá i dTreoracha 2009/65/CE (GCUInna) agus 2011/61 / AE
 (AIFMD).
 In Airteagal 1 sonraítear ábhar agus
 sonraítear raon feidhme an Rialacháin atá beartaithe mar a bhaineann le gach
 CMA a bhunaítear, a bhainistítear agus / nó a mhargaítear san Aontas agus a
 sonraíonn sé go bhfuil sé ar intinn go mbeidh ceanglais an Rialacháin
 bheartaithe uileghabhálach, is é sin gur cumadh iad gan aon scóip bhreise a
 fhágáil do ‘ór-phlátáil’ ag an leibhéal náisiúnta. CMAnna, sin GCUInna nó CIM a
 infheistíonn in ionstraimí airgeadais gearrthéarmacha agus a bhfuil cuspóirí
 sonracha acu. In Airteagal 2 tá na sainmhínithe riachtanacha is gá
 d’fheidhmiú aonfhoirmeach an Rialacháin atá beartaithe. Ceanglaítear le hAirteagal 3
 go n‐údarófaí comhghnóthais infheistíochta go sainráite mar CMAnna mar
 chuid de nós imeachta comhchuibhithe GCUInna, sin nó ag leanúint an nóis
 imeachta chomhchuibhithe nua atá leagtha síos in Airteagal 4 do CIM. Forchoimeádann
 Airteagal 5 an t‐ainmniú ‘CMA’ do chistí a chomhlíonann an Rialachán
 amháin. In Airteagal 6 déantar cur síos ar an idirghníomhú idir na
 rialacha GCUInna agus AIFMD reatha agus an Rialachán nua CMA, a shonraíonn go
 bunúsach go mbeidh sé de dhualgas ar bhainisteoir an CMA an Rialachán a
 chomhlíonadh.
 3.4.2. Caibidil II - Oibleagáidí
 maidir le beartais infheistíochta CMAnna (Airteagail 7‐20)
 I gCaibidil II tá na rialacha maidir le
 beartais infheistíochta incheadaithe atá le saothrú ag CMA, mar shampla
 sócmhainní incháilithe, éagsúlú, comhchruinniú agus cáilíocht chreidmheasa na
 sócmhainní infheistíochta.
 In Airteagal 7 déantar cur síos ar an
 gcaidreamh leis na rialacha GCUInna maidir le beartais infheistíochta agus na
 rialacha atá beartaithe maidir le beartais infheistíochta CMA, arna mheas gurb
 ionann an CMA agus lex specialis i ndáil leis na rialacha GCUInna a
 áirítear go sonrach in Airteagal 7. In Airteagal 8 tá cur síos ar
 cheithre chatagóir sócmhainní airgeadais ar féidir le CMA infheistiú iontu: ionstraimí
 margaidh airgid, taiscí le hinstitiúidí creidmheasa, díorthaigh airgeadais agus
 comhaontuithe athcheannaigh droim ar ais. Os a choinne sin, ní féidir le CMA
 infheistiú in aon sócmhainní eile, dul i mbun díola ghearr ar ionstraimí
 margaidh airgid, nochtadh do ghnáthscaireanna nó tráchtearraí a fháil, dul i
 mbun urrúis a iasachtú nó comhaontuithe faoi iasacht urrúis, dul isteach i
 gcomhaontuithe athcheannaigh nó airgead tirim a fháil nó a thabhairt ar
 iasacht, toisc go mbainfeadh na ranganna agus cleachtais sócmhainní sin an bonn
 de phróifíl leachtachta an CMA. In Airteagail 9 go 13 tugtar cur síos breise ar
 na coinníollacha incháilitheachta do na ceithre chatagóir sócmhainní ar féidir
 le CMA infheistiú iontu. In Airteagal 13 tá rialacha atá dírithe ar a
 áirithiú go mbeidh an chomhthaobhacht a fhaightear mar mhalairt ar chomhaontú
 athcheannaigh droim ar ais sách leachtach lena dhíol tapa a cheadú nuair is gá.
 In Airteagal 14 tá rialacha
 mionsonraithe maidir leis an éagsúlú ar shócmhainní infheistíochta incháilithe
 a bhfuil ar gach CMA iad a urramú, mar shampla uasteorainneacha ar an méid is
 féidir le heisitheoir amháin a ionadú (mar chéatadán de shócmhainní an CMA atá
 á mbainistiú) agus rialacha maidir leis an uasnochtadh riosca atá ceadaithe do
 CMA vis‐à-vis contrapháirtí amháin. In Airteagal 15, os a choinne
 sin, dírítear ar na teorainneacha uasta is féidir le CMA (mar infheisteoir) a
 shealbhú in eisitheoir amháin (teorainneacha comhchruinniúcháin). D'fhonn
 tuilleamaí meicniúil ar rátálacha seachtracha a laghdú, in Airteagail 16 go dtí
 19 tá rialacha mionsonraithe maidir le measúnú inmheánach ar cháilíocht
 chreidmheasa na n‐ionstraimí infheistíochta CMA. In Airteagal 20 tá
 cur síos ar na riachtanais rialachais a rialaíonn an próiseas rátála
 creidmheasa inmheánaigh, go háirithe ról na bainistíochta sinsearaí.
 3.4.3. Caibidil III - Oibleagáidí
 maidir le beartais infheistíochta CMAnna (Airteagail 21-25)
 Pléann Caibidil III le gnéithe bainistíochta
 riosca, mar shampla próifíl aibíochta agus leachtachta shócmhainní CMAnna,
 sireadh na rátálacha, agus beartais 'Bíodh aithne agat ar do chustaiméir', mar
 a thugtar orthu, agus tástáil struis a bhfuil oibleagáid ar CMA a thabhairt
 isteach.
 Tá na rialacha nua maidir le meánaibíocht
 ualaithe (WAM) agus meánré ualaithe (WAL), in éineacht leis na ceanglais maidir
 le sealúchais sócmhainní a aibíonn go laethúil agus go seachtainiúil ina
 gcodanna riachtanacha le próifíl leachtachta CMA a ardú agus dá bhrí sin ar a
 chumas le fuascailtí infheisteoirí a shásamh. In Airteagal 21 tá an
 fhoráil thábhachtach ar an bpróifíl aibíochta a mbíonn ar CMAnna gearrhéarmacha
 a chomhlíonadh. In Airteagal 22 tá rialacha comhfhreagracha le haghaidh
 CMAnna caighdeánacha, a infheistíonn in ionstraimí níos fadtéarmaí ná i CMA
 gearrthéarmach. Bíonn teorainneacha aibíochta éagsúla ag CMAnna caighdeánacha,
 amhail WAL agus WAM, agus is féidir leo úsáid a bhaint as teorainn níos ísle
 éagsúlaithe do na hinfheistíochtaí in ionstraimí margaidh airgid arna eisiúint
 ag an eintiteas céanna. Tá na gnéithe sin comhleanúnach le cuspóirí na CMAnna
 caighdeánacha torthaí beagán níos airde a thairiscint ná na rátaí margaidh
 airgid. Tá na saintréithe an chatagóra CMAnna sin comhleanúnach freisin leis an
 bhfíric nach féidir CMAnna caighdeánacha a bhainistiú mar CMA glanluach
 sócmhainní atá tairiseach (Airteagal 22 (5)) agus dá bhrí sin is lú an
 baol go mbeidh éis‐sreafaí ollmhóra ann.
 Coisceann Airteagal 23 ar CMA rátáil
 creidmheasa sheachtrach a shireadh nó a mhaoiniú agus dá bhrí sin comhlánaíonn
 sé na rialacha maidir le rátálacha inmheánacha atá in Airteagail 16 go 19. In Airteagal 24
 tugtar isteach ceanglais maidir le ''Bíodh aithne agat ar do chustaiméir'. Is é
 is aidhm do na rialacha sin a cheadú do CMAnna timthriallta fuascailte a réamh‐mheas
 níos fearr. Rialacha maidir le tástáil struis atá in Airteagal 25.
 3.4.4. Caibidil IV - Rialacha
 Luachála (Airteagail 26-28)
 Pléann Caibidil IV sócmhainní infheistíochta
 CMA a luacháil agus glanluach shócmhainní an CMA in aghaidh an aonaid nó na
 scaire a ríomh.
 In Airteagail 26 go 28 tá rialacha maidir
 leis an tslí ina gcaithfidh CMA a shócmhainní infheistíochta ar leith a
 luacháil, an glanluach sócmhainní in aghaidh an aonaid nó na scaire CMA a
 ríomh, chomh maith le minicíocht an dá shraith luachálacha. Cé go bhfuil feidhm
 ag riail ghinearálta i bhfabhar luacháil marcála ón margadh, d'fhéadfadh CMAnna
 marcáil de réir samhlach a úsáid freisin, i gcás nach bhfuil marcáil don
 mhargadh indéanta nó nach mbíonn na sonraí margaidh ar chaighdeán sách ard. Ní
 féidir ach le CMAnna ar seasmhach glanluach a sócmhainní a luacháil ag costas
 amúchta. Tá tábhacht mhór leis an modh a roghnaítear chun an glanluach
 sócmhainní a ríomh nuair a eisítear agus a fhuasclaítear scaireanna nó aonaid i
 CMA (Airteagal 26).
 3.4.5. Caibidil V - Ceanglais
 shonracha le haghaidh CMAnna ar seasmhach glanluach a sócmhainní (Airteagail
 29-34)
 I gCaibidil V tá ceanglais shainiúla do
 CMAnna a luachálann a gcuid sócmhainní ag costas amúchta nó a fhógraíonn
 glanluach sócmhainní leanúnach in aghaidh an aonaid nó na scaire nó a
 shlánaíonn an NAV leanúnach in aghaidh an aonaid nó na scaire leis an bpointe
 céatadáin is gaire - ar a dtugtar NAV tairiseach nó CMAnna ar seasmhach
 glanluach a sócmhainní.
 In Airteagal 29 tá ceanglais shonracha
 údarúcháin nach mbaineann ach le CMAnna a úsáideann costas amúchta chun a
 sócmhainní a luacháil nó a fhógraíonn glanluach sócmhainní leanúnach in aghaidh
 an aonaid nó na scaire nó a shlánaíonn an glanluach sócmhainní leanúnach in
 aghaidh an aonaid nó na scaire leis an bpointe céatadáin is gaire. Ní mór na
 CMAnna sin ar seasmhach glanluach a sócmhainní maolán a bhunú agus a
 chothabháil i gcónaí arb ionann é agus 3% ar a laghad de luach iomlán a gcuid
 sócmhainní. In Airteagal 30 tá cur síos ar chomhdhéanamh an mhaoláin (an
 "maolán GLS"), agus tá cur síos ar Airteagal 31 ar a oibriú. Níos
 tábhachtaí fós, in Airteagal 31 tá an riail nach féidir an maolán GLS a
 úsáid ach amháin mar chúiteamh ar an difríocht idir an nglanluach sócmhainní
 leanúnach in aghaidh an aonaid nó na scaire agus an luach 'fíor' d'aonad nó do
 scair. Ina theannta sin, in Airteagal 31 tá rialacha maidir leis an uair
 nach mór an maolán GLS a chur do dhochar an uair is féidir é a chur do shochar.
 Mar fhocal scoir, in Airteagail 32 go 34 tá an oibleagáid chun an maolán a
 athshlánú agus na hiarmhairtí ar mhainneachtain an maolán GLS a athshlánú.
 3.4.6. Caibidil VI - Tacaíocht
 sheachtrach (Airteagail 35-36)
 I gCaibidil VI tá rialacha maidir le
 tacaíocht sheachtrach. Leagann sé síos an riail nach féidir le CMAnna ar
 seasmhach glanluach a sócmhainní tacaíocht sheachtrach a fháil ach amháin tríd
 an maolán GLS, de bhrí cé go bhfuil cosc ar CMAnna eile de ghnáth tacaíocht
 sheachtrach a fháil.
 Tá cur síos in Airteagal 35 ar a bhfuil
 le tuiscint le tacaíocht sheachtrach agus tá liosta neamh‐uileghabhálach
 de chásanna tacaíochta seachtraí ann. Dhá aidhm atá ag an Airteagal seo: a
 áirithiú go ndeonaítear an tacaíocht uile 'urraitheora' do CMAnna ar seasmhach
 glanluach a sócmhainní tríd an sásra trédhearcach dá bhforáiltear in Airteagal 31
 trí dhul ar iontaoibh mhaolán GLS réamhbhunaithe nó, más rud é go bhfuil
 tacaíocht urraitheora á deonú do CMAnna eile, nach gceadóidh na húdaráis
 inniúla an tacaíocht sin ach amháin má chuireann imthosca eisceachtúla a
 bhaineann le cobhsaíocht airgeadais bonn cirt faoin deontas ad hoc tacaíochta
 urraitheora (Airteagal 36).
 3.4.7. Caibidil VII - Ceanglais
 trédhearcachta (Airteagail 37-38)
 I gCaibidil VII tá rialacha trédhearcachta
 nuair a dhéantar CMAnna a fhógairt d'infheisteoirí agus ceanglais tuairiscithe
 do na húdaráis inniúla.
 In Airteagal 37 tá ceanglais trédhearcachta
 speisialta. Le hAirteagal 38 bunaítear ceanglais tuairiscithe maidir le
 gach CMA, a bhfuil feidhm leo sa bhreis ar na ceanglais faoi Threoracha 2009/65
 agus 2011/61.
 3.4.8. Caibidil VIII – Maoirsiú
 (Airteagail 39-42)
 I gCaibidil VIII tá na rialacha is
 infheidhme maidir le maoirseacht ar CMAnna: In Airteagal 39 mínítear róil
 na n‐údarás inniúil ar an CMA agus bhainisteoir an CMA faoi seach. Deir Airteagal 40
 gur cheart cumhachtaí na n‐údarás inniúil, faoi na Treoracha GCUInna agus
 AIFM, a fheidhmiú freisin trí thagairt don Rialachán atá beartaithe. Tagraíonn Airteagal 41
 do chumhachtaí ÚEUM, ach forálann Airteagal 42 do chomhar idir na
 húdaráis.
 3.4.9. Caibidil IX (Forálacha
 críochnaitheacha, Airteagail 43 - 46)
 I gCaibidil IX tá rialacha maidir le
 cóireáil GCUInna agus AIFanna atá ann cheana féin a ghníomhaíonn mar CMAnna
 chun a áirithiú go gcomhlíonann siad na rialacha nua maidir le CMAnna agus
 clásal athbhreithnithe le maoláin GLS a chur i bhfeidhm CMAnna CNAV áirithe. Go
 háirithe, deir Airteagal 43 conas ba cheart do GCUInna agus AIFanna atá
 ann cheana a chomhlíonann critéir an tsainmhínithe CMA CNAV an maolán NAV a
 thógáil diaidh ar ndiaidh. Deir Airteagal 45 gur cheart cur i bhfeidhm
 mhaolán GLS ar CMAnna CNAV a dhíríonn a bpunanna ar fhiacha a eisíonn nó a
 ráthaíonn Ballstáit a athbhreithniú trí bliana tar éis theacht i bhfeidhm an
 Rialacháin seo.
 4. IMPLEACHT BHUISÉADACH
 Comhordaíodh obair ar athchóiriú na CMAnna
 go dlúth leis an Údarás Eorpach um Urrúis Mhargaidh (ÚEUM). Bhí saineolaithe ón
 gCoimisiún i réimse na bainistíochta ciste i dteagmháil rialta lena macasamhla
 san ÚEUM; i gcomhthéacs na meithle oibríochtúla ar CMAnna agus sa Bhuanchoiste
 um Sheirbhísí Bainistíochta Infheistíochta a bunaíodh san ÚEUM araon.
 Go deimhin, chuir an ÚEUM an obair leanúnach
 ar CMAnna ar fionraí toisc gur fhógair an Coimisiún a rún reachtaíocht a
 mholadh sa réimse, i measc saincheisteanna eile, le prionsabail áirithe atá i
 dtreoirlínte CESR agus an ÚEUM cheana féin ar CMAnna a chumhdach sa chorpas
 reachtaíochta príomha. Tharla an cur ar fionraí sin tar éis don ÚEUM tús a chur
 cheana féin le sruth oibre ar 'mhodheolaíochtaí rátála malartacha'. Tionscnaíodh
 an sruth oibre sin le teacht in ionad rátálacha creidmheasa a eisíonn
 gníomhaireachtaí rátála creidmheasa ar ionstraimí mhargadh an airgid. Chuir an
 ÚEUM an sruth oibre sin ar fionraí chun fanacht ar an sainordú foirmiúil a
 gheobhadh an obair sin de bhua reachtaíochta atá beartaithe. Ina theannta sin,
 mar chuid dá iarrachtaí maidir le cóineasú a bhunú i réimse na CMAnna, tá an
 ÚEUM cheana féin i mbun bunachar sonraí maidir le cleachtais mhaoirseachta,
 agus le cloí leis na treoirlínte atá ann cheana féin, a chruthú.
 Dá bhrí sin, tá an ÚEUM feistithe go maith
 cheana féin leis an sainordú sa Rialachán atá beartaithe a chomhlíonadh; go
 deimhin bhí an obair seo go léir tosaithe cheana féin roimh thogra an
 Choimisiúin maidir le CMAnna.
 Sna cúinsí sin, níor aithin an Coimisiún aon
 impleachtaí do bhuiséad an AE. I bhfianaise an méid thuas, ní bheidh aon
 mhaoiniú breise ná aon phoist bhreise ag teastáil don ÚEUM chun na cúraimí a
 leagfaidh an reachtaíocht atá beartaithe air a chomhlíonadh: modheolaíocht
 rátála mhalartach a fhorbairt agus bunachar sonraí de CMAnna ceadaithe a chur
 ar bun. Mar a míníodh thuas, cuid de shruthanna oibre dea-bhunaithe laistigh
 den ÚEUM cheana féin is ea na cúraimí sin.
 Tá an obair faoi rialacha oibríochtúla a
 shainiú sa réimse CMA cheana féin laistigh de raon na bhfreagrachtaí atá ag an
 ÚEUM: Mar chuid dá chúram foriomlán maidir le maoirseacht agus cóineasú rialála
 i réimse na gcistí GCUInna a chruthú, thiomnaigh an ÚEUM acmhainní foirne
 cheana féin le beartas agus uirlisí maoirseachta maidir le CMAnna a fhorbairt,
 catagóir ar leith cistí a ndéantar rialáil orthu mar GCUInna, sin ó mar AIFanna.
 De bhun na n‐iarrachtaí sin, d'eisigh
 CESR, réamhtheachtaí an ÚEUM, treoirlínte fairsinge ar CMAnna (CESR 10/049) i
 mBealtaine 2010.
 In 2012 rinne an ÚEUM athbhreithniú piaraí
 le dian‐acmhainní chun measúnú a dhéanamh ar an tslí ina raibh na
 Ballstáit ag cur i bhfeidhm na dtreoirlínte go praiticiúil (bhí na treoirlínte
 á gcur i bhfeidhm ag 12 Bhallstát ach bhí ocht mBallstát nach raibh siad
 trasuite isteach ina gcleachtas rialála acu).
 In 2013, cuireadh C & F mionsonraithe leis
 na Treoirlínte CMA.
 2013/0306 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS
 ÓN gCOMHAIRLE
 maidir le Cistí Margaidh Airgid
 (Téacs atá ábhartha maidir leis an LEE)
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH
 Ag féachaint don Chonradh ar Fheidhmiú an
 Aontais Eorpaigh, agus go háirithe Airteagal 114 de,
 Ag féachaint don togra ón gCoimisiún,
 Tar éis dóibh an dréachtghníomh reachtach a
 chur chuig na parlaimintí náisiúnta,
 Ag féachaint don tuairim ó Choiste Eacnamaíoch
 agus Sóisialta na hEorpa[2],
 Ag gníomhú dóibh i gcomhréir leis an
 ngnáthnós imeachta reachtach,
 De bharr an méid seo a leanas:
 (1) Le Cistí Margaidh Airgid
 (CMAnna) soláthraítear maoiniú gearrthéarmach d'institiúidí airgeadais, do
 chorparáidí agus do rialtais. Trí mhaoiniú a thabhairt do na heintitis sin,
 rannchuidíonn CMAnna le maoiniú gheilleagair na hEorpa.
 (2) Ar thaobh an éilimh, uirlisí
 bainistíochta airgid thirim gearrthéarmacha is ea CMAnna, a chuireann ar fáil
 ardleibhéal leachtachta, éagsúlaithe, cobhsaíochta luacha don bhunairgead a
 infheistíodh agus a bhfuil toradh margadh‐bhunaithe ag baint leo. Is
 gnách gur corparáidí a úsáideann CMAnna chun a gcuid airgead tirim fuílleach a
 infheistiú go ceann achair ghearr. Nasc ríthábhachtach is ea CMAnna, dá bhrí
 sin, a thugann le chéile éileamh agus tairiscint airgid ghearrthéarmaigh.
 (3) Léirigh roinnt tarluithe a
 thit amach le linn na géarchéime airgeadais go bhfuil laigí in MFFanna a
 fhágann leochaileach iad nuair a bhíonn na margaí airgeadais i dteanna agus a
 d'fhéadfadh rioscaí sa chóras airgeadais a leathnú nó a mhéadú. Nuair a
 thosaíonn praghsanna na sócmhainní ina bhfuil na CMAnna infheistithe ag laghdú,
 go háirithe agus an margadh faoi strus, ní i gcónaí is féidir leis an CMA an
 gealltanas a chomhlíonadh go bhfuasclófar láithreach é agus go gcaomhnófar
 luach príomhshuime aonaid nó scaire a d'eisigh an CMA d'infheisteoirí. D'fhéadfadh
 iarrataí ollmhóra tobanna ar fhuascailt teacht as sin a bhféadfadh iarmhairtí
 maicreacnamaíocha leathana a bheith mar thoradh orthu.
 (4) Tugann iarrataí mór ar
 fhuaiscailt ar CMAnna roinnt dá sócmhainní infheistíochta a dhíol i margadh atá
 ag titim, rud as a dtagann géarchéim leachtachta. Sa chás sin, is féidir
 géardheacrachtaí maoinithe a bheith ag eisitheoirí an mhargaidh airgid má
 théann margadh na bpáipéar tráchtála agus ionstraimí eile an mhargaidh airgid i
 ndísc. Aon éifeacht ghabhála ar an margadh maoinithe gearrthéarmach ansin,
 d'fhéadfadh sé deacrachtaí móra díreacha a chur roimh mhaoiniú institiúidí
 airgeadais, corparáidí agus rialtas, agus i ndeireadh báire roimh mhaoiniú an
 gheilleagair.
 (5) D'fhéadfadh bainisteoirí
 sócmhainní, le cuidiú urraitheoirí, cinneadh ar thacaíocht lánroghnach a
 thabhairt chun leachtacht agus cobhsaíocht a gcuid CMAnna a chaomhnú. Is minic
 a bhíonn ar urraitheoirí tacú leis na CMAnna atá siad a urrú nuair a bhíonn
 siad ag cailleadh luacha, i ngeall ar an bhfaitíos go ndéanfaí díobháil cáile
 agus go leathfadh an scaoll go dtí gnólachtaí eile an urraitheora. De réir
 mhéid an chiste agus mhéid an bhrú fuascailte, d'fhéadfadh tacaíocht an
 urraitheora a bheith níos mó ná méid na gcúlchistí a bhfuil acu orthu gan dua. Dá
 bhrí sin, tá sé tábhachtach foráil a dhéanamh maidir le creat rialacha
 aonfhoirmeacha chun cosc a chur ar chliseadh an urraitheora agus ar an riosca
 go mbeidh éifeacht ghabhála in eintitis eile a urraíonn CMAnna.
 (6) D'fhonn sláine agus
 cobhsaíocht an mhargaidh inmheánaigh a chaomhnú trí CMAnna atá níos athléimní a
 chur chun cinn agus srian a chur ar na dóigheanna ar féidir éifeacht ghábhála
 leathnú, is gá rialacha a leagan síos maidir le feidhmiú CMAnna, go háirithe
 maidir le comhdhéanamh a bpunainne. Tá gá le rialacha aonfhoirmeacha ar fud an
 Aontais lena áirithiú go bhféadfaidh CMAnna infheisteoirí a fhuascailt
 láithreach, go háirithe agus an margadh faoi strus. Tá gá le rialacha
 aonfhoirmeacha maidir le punann CMAnna freisin, lena áirithiú go mbeidh siad in
 ann chuig iarrataí ollmhóra tobanna ar fhuascailt ó mhéid mór infheisteoirí.
 (7) Tá gá le rialacha
 aonfhoirmeacha maidir le CMAnna freisin chun dea-fheidhmiú an mhargaidh
 mhaoinithe ghearrthéarmaigh d'institiúidí airgeadais, d'eisitheoirí
 corparáideacha féich ghearrthéarmaigh agus do rialtais a áirithiú. Ina theannta
 sin, tá gá leo d'fhonn a áirithiú go gcuirfear an chóir chéanna ar
 infheisteoirí uile in CMAnna agus chun nach mbeidh ar fhuascailteoirí déanacha
 breis ciotaí a sheasamh nuair a chuirtear fuascailtí ar fionraí go sealadach nó
 nuair a leachtaítear an CMA.
 (8) Is gá foráil a dhéanamh
 maidir le comhchuibhiú na gceanglas stuamachta a bhaineann le CMAnna trí
 rialacha soiléire a leagan amach a fhorchuireann oibleagáidí díreacha ar CMAnna
 agus ar a mbainisteoirí ar fud an Aontais. Chuirfeadh sin feabhas ar
 chobhsaíocht CMAnna mar fhoinse maoinithe ghearrthéarmaigh do rialtais agus don
 earnáil chorparáideach ar fud an Aontais. Lena chois sin, d'áiritheodh sé go
 leanfadh CMAnna de bheith ina n‐uirlis éifeachtach ó thaobh riar ar
 riachtanais thionscal an AE ó thaobh bainistiú airgid thirim.
 (9) Na treoirlínte a ghlac Coiste
 na Rialtóirí Urrús Eorpach maidir le CMAnna féachaint (CESR) íosmhéid de
 chothrom iomaíochta a bhaint amach idir CMAnna san Aontas, ní raibh siad curtha
 chun feidhme ach ag 12 Bhallstát bliain i ndiaidh a dteacht i bhfeidhm,
 rud a léiríonn go bhfuil rialacha náisiúnta nach bhfuil ag teacht le chéile fós
 ann. Ní théann na cineálacha éagsúla cur chuige náisiúnta atá ann i ngleic leis
 na laigí atá i margaí airgeadais an Aontais agus ba léir sin le linn na
 géarchéime airgeadais, ná ní mhaolaíonn siad ar an riosca éifeachta gabhála,
 agus dá bhrí sin tá feidhmiú agus cobhsaíocht an mhargaidh inmheánaigh i mbaol.
 Dá bhrí sin, leis na comhrialacha i leith CMAnna ba cheart foráil a dhéanamh
 maidir le hardleibhéal cosanta d'infheisteoirí agus ba cheart maolú ar aon
 riosca éifeachta gabhála a d'fhéadfadh teacht as aon ollráchairt ag
 infheisteoirí i CMAnna.
 (10) In éagmais Rialacháin a
 leagfadh amach rialacha maidir le CMAnna, d'fhéadfadh sé go leanfaí de bheith
 ag glacadh beart éagsúil ar an leibhéal náisiúnta, rud is dealraitheach a
 dtiocfadh mórshaobhadh iomaíochta as i ngeall ar dhifríochtaí móra a bheith sna
 caighdeáin bhunúsacha maidir le cosaint infheistíochtaí. Nuair is ann do cheanglais
 nach bhfuil ag teacht le chéile maidir le comhdhéanamh punainne, sócmhainní
 incháilithe agus aibíocht na sócmhainní sin, leachtacht agus éagsúlú, agus ceanglais
 maidir le cáilíocht chreidmheasa eisitheoirí uirlisí margaidh airgid, tagann
 astu leibhéil éagsúla cosanta d'infheisteoirí i ngeall ar na leibhéil éagsúla
 riosca a bhaineann leis an tairiscint infheistíochta a ghabhann le ciste
 margaidh airgid. De cheal comhrialacha diana maidir le CMAnna sa mhargadh
 inmheánach ní féidir cosaint aonfhoirmeach a thabhairt d'infheisteoirí agus dá
 thoradh sin bíonn cúiseanna éagsúla ag infheisteoirí a gcuid infheistíochtaí a
 fhuascailt, rud a bhíonn ina údar le hollráchairt. Dá bhrí sin, tá sé
 ríthábhachtach féachaint chuige, trí rialacha aonfhoirmeacha a ghlacadh, nach mbainfidh
 éifeacht ghabhála don mhargadh maoinithe gearrthéarmach ná d'urraitheoirí an
 CMA, rud a chuirfeadh cobhsaíocht mhargadh airgeadais an Aontais i mórbhaol.
 (11) Tá dlúthbhaint ag na rialacha
 nua maidir le CMAnna le Treoir 2009/65/CE[3]
 agus le Treoir 2011/61/AE[4],
 ráite gurb iad an creat dlí lena rialaítear bunú, bainistiú agus margú CMAnna
 san Aontas iad.
 (12) San Aontas, féadfaidh gnóthais
 chomhinfheistíochta feidhmiú mar ghnóthais le haghaidh comhinfheistíochta in
 urrúis inaistrithe (GCUInna) arna mbainistiú ag bainisteoirí GCUInna nó ag
 cuideachtaí infheistíochta atá údaraithe faoi Threoir 2009/65/CE nó mar
 chistí infheistíochta malartacha (CIManna) arna mbainistiú ag bainisteoirí
 CIManna atá údaraithe nó cláraithe faoi Threoir 2011/61/CE. Tá na rialacha
 nua maidir le CMAnna ag glacadh áit na dTreoracha sin. Dá bhrí sin, na rialacha
 nua aonfhoirmeacha maidir le CMAnna, ba cheart feidhm a bheith acu sa bhreis
 orthu sin atá leagtha síos i dTreoir 2009/65/CE agus i dTreoir 2011/61/AE.
 San am céanna, ba cheart deireadh a chur go sainráiteach le feidhm roinnt
 rialacha a bhaineann le beartais infheistíochta GCUInna atá leagtha síos i
 gCaibidil VII de Threoir 2009/65/CE agus ba cheart rialacha maidir le
 táirgí sonracha a leagan síos sna forálacha nua aonfhoirmeacha maidir le
 CMAnna.
 (13) Ba cheart feidhm a bheith ag
 rialacha comhchuibhithe maidir le gnóthais chomhinfheistíochta a bhfreagraíonn
 a saintréithe do shaintréithe CMA. Maidir le GCUInna agus CIManna a
 infheistíonn i sócmhainní gearrthéarmacha amhail uirlisí margaidh airgid nó
 taiscí, nó a dhéanann comhaontú athcheannaigh droim ar ais nó conarthaí díorthacha
 áirithe agus gan d'aidhm acu ach rioscaí a bhaineann le hinfheistíochtaí eile
 de chuid an chiste a fhálú, agus atá ceaptha torthaí atá inchurtha le rátaí an
 mhargaidh airgid nó luach na hinfheistíochta a thairiscint, ba cheart
 chomhlíonadh na rialacha nua maidir le CMAnna a bheith sainordaitheach.
 (14) Eascraíonn sainiúlacht CMAnna
 as dhá ní in éineacht, na sócmhainní a n‐infheistíonn siad iontu agus na
 cuspóirí a bhíonn siad ag iarraidh baint amach. Na cuspóir toradh a thairiscint
 atá i gcomhréir rátaí an mhargaidh airgid agus luach infheistíochta a chosaint,
 níl siad comheisiach. D'fhéadfadh ceann amháin de na cuspóirí sin an dá cheann
 acu in éineacht a bheith ag CMA.
 (15) Ba cheart tuiscint leathan a
 bhaint as an gcuspóir torthaí a thairiscint atá i gcomhréir le rátaí an
 mhargaidh airgid. Ní gá an toradh a bhfuil coinne leis a bheith lánailínithe le
 EONIA, Libor, Euriobor ná ráta aon mhargaidh airgid ábhartha eile. An cuspóir
 ráta an mhargaidh airgid a shárú le corrlach beag, níor cheart a mheas go bhfágfadh
 sé GCUI nó CIM lasmuigh de raon feidhme na rialacha nua aonfhoirmeacha.
 (16) Maidir leis an gcuspóir luach
 na hinfheistíochta a chaomhnú, níor cheart a mheas gur ráthaíocht caipitil é
 atá geallta ag an gciste. Ba cheart a mheas gur cuspóir é a fhéachann an GCUI
 nó an CIM le baint amach. Níor cheart laghdú a theacht ar luach na n‐infheistíochtaí
 a thabhairt le fios gur athraigh an gnóthas comhinfheistíochta an cuspóir atá
 aige luach na hinfheistíochta a chosaint.
 (17) Tá sé tábhachtach GCUInna agus
 CIManna a bhfuil saintréithe CMAnna iontu a shainaithint mar CMAnna agus a
 gcumas na rialacha nua aonfhoirmeacha maidir le CMAnna a chomhlíonadh a fhíorú
 go follasach. Chun na críche sin, ba cheart d'údaráis inniúla CMAnna a údarú. I
 gcás GCUInna, ba cheart an t‐údarú mar CMA a bheith ina chuid den údarú
 mar GCUI i gcomhréir leis na nósanna imeachta um chomhchuibhiú dá bhforáiltear
 i dTreoir 2009/65/CE. I gcás CIManna, ráite nach bhfuil siad faoi réir
 nósanna imeachta comhchuibhithe maidir le húdarú agus maoirseacht faoi Threoir 2011/61/AE,
 is gá foráil a dhéanamh maidir le rialacha bunúsacha comhchoiteanna i leith
 údarú, rialacha a bheadh mar an gcéanna leis na rialacha comhchuibhithe atá ann
 cheana maidir le GCUInna. Ach nósanna imeachta den sórt sin a bheith ann,
 d'áiritheofaí gur bainisteoir CIM arna údarú i gcomhréir le Treoir 2011/61/AE
 a bheadh ina bhainisteoir ag CIM arna údarú mar ciste margaidh airgid.
 (18) D'fhonn a áirithiú go mbeidh
 gach gnóthas comhinfheistíochta ina bhfuil saintréithe CMA faoi réir na
 comhrialacha nua maidir le CMAnna, is gá toirmeasc a chur ar úsáid an
 ainmniúcháin 'CMA' agus ar aon téarma eile a thugann le fios go bhfuil
 saintréithe CMA i ngnóthas comhinfheistíochta ach amháin má chomhlíontar an
 Rialachán seo. D'fhonn cosc a chur ar dhul timpeall na rialacha maidir le
 CMAnna, ba cheart d'údaráis inniúil faireachán a dhéanamh ar chleachtais
 gnóthas comhinfheistíochta atá bunaithe nó a mhargaítear ar a gcríoch nó ina
 ndlínse d'fhonn a fhíorú nach mbaineann siad mí-úsáid as an ainmniúchán mar CMA
 ná nach dtugann siad le fios gur CMA iad gan an creat nua rialacháin a
 chomhlíonadh.
 (19) Ba cheart na Rialacha nua is
 infheidhme maidir le CMAnna a thógáil ar an gcreat rialála atá ann cheana agus
 a bunaíodh le Treoir 2009/65/CE agus le Treoir 2011/61/CE agus leis
 na gníomhartha a glacadh chun iad a chur chun feidhme. Dá bhrí sin, ba cheart
 feidhm a bheith ag na rialacha maidir le táirgí a bhaineann le CMAnna sa bhreis
 ar na rialacha atá leagtha síos i reachtaíocht an Aontais atá ann cheana ach
 amháin má rinneadh iad a dhífheidhmiú go sainráiteach. Lena chois sin, na
 rialacha bainistíochta agus margaíochta atá leagtha síos sa chreat atá ann
 cheana, ba cheart feidhm a bheith acu maidir le CMAnna, ag cur san áireamh cé
 acu GCUInna nó CIManna iad. Ar an gcuma chéanna, na rialacha maidir le soláthar
 trasteorann seirbhísí agus saoirse bhunaíochta atá leagtha síos i dTreoir 2009/65/CE
 agus i dTreoir 2011/61/AE, ba cheart feidhm a bheith acu maidir le
 gníomhaíochtaí trasteorann CMAnna.
 (20) Ós rud é gur féidir le GCUInna
 agus CIManna a bheith i riochtaí difriúla dlí nach dtugann dóibh pearsantacht
 dhlítheanach i gcónaí, ba cheart a mheas, maidir leis na forálacha a
 cheanglaíonn ar CMAnna gníomhú, gur ag tagairt do bhainisteoir an CMA atáthar i
 gcásanna ina bhfuil an CMA bunaithe mar GCUI nó mar CIM nach féidir gníomhú
 leis féin toisc nach bhfuil pearsantacht dhlítheanach aige.
 (21) Faoi na rialacha maidir le
 punann CMAnna, bheadh sé ina cheangal na catagóirí sócmhainní ar cheart go
 bhféadfadh CMAnna infheistiú iontu agus na coinníollacha faoina mbeidís
 incháilithe a shainaithint go soiléir. D'fhonn sláine CMAnna a áirithiú ba
 mhaith an rud é, leis, toirmeasc a chur ar CMA idirbhearta airgeadais áirithe a
 dhéanamh a chuirfeadh a straitéis agus a chuspóirí infheistíochta i mbaol.
 (22) Is éard atá in ionstraimí
 margaidh airgid ionstraimí inaistrithe a dhéileáiltear air de ghnáth ar an
 margadh airgeadais, mar bhillí údarás áitiúil agus billí státchiste, mar dheimhnithe
 taisce, mar pháipéir thráchtála, mar ghlacthaí bainc nó mar nótaí meántéarmacha
 nó fadtéarmacha. Níor cheart go bhféadfadh CMAnna infheistiú iontu ach a mhéid
 a chomhlíonann siad teorainneacha aibíochta agus a mhéid a mheasann an CMA
 cáilíocht ard creidmheasa a bheith acu.
 (23) Páipéir thráchtála a bhfuil
 sócmhainní mar chúltaca acu, ba cheart a mheas gur ionstraimí incháilithe
 margaidh airgid iad a mhéid a chomhlíonann siad ceanglais bhreise. Ó tharla go
 raibh neamhchobhsaíocht mhór ag roinnt le hurrúsuithe áirithe le linn na
 géarchéime, is gá teorainneacha aibíochta agus critéir cháilíochta a fhorchur i
 leith bunsócmhainní. Toisc go raibh roinnt catagóirí bunsócmhainní níos
 neamhchobhsaí ná an chuid eile, níor cheart gach catagóir díobh a bheith
 incháilithe. I ngeall air sin, níor cheart a bheith sna bunsócmhainní ach
 ionstraimí fiachais gearrthéarmacha a d'eisigh corparáidí le linn a gníomhaíochta
 gnó, agus sin amháin, infháltais tráchtála mar shampla. Ionstraimí eile amhail
 ionstraimí iasachta agus léasa carr, léasanna trealaimh, iasachtaí tomhaltóirí,
 iasachtaí morgáistí le haghaidh áiteanna cónaithe, infháltais cártaí
 creidmheasa, nó aon chineál eile ionstraime a bhaineann le ceannach nó maoiniú
 earraí nó seirbhísí ag tomhaltóirí, níor cheart iad a bheith incháilithe. Ba
 cheart dréachtú caighdeán rialála teicniúil a bheadh le faomadh ag an
 gCoimisiún a chur de chúram ar ESMA a fhad a bhaineann leis na coinníollacha
 agus na cásanna faoina meastar fiachas corparáideach, agus sin amháin, a bheith
 sa bhunneamhchosaint nó sa bhunlinn neamhchosaintí agus a fhad a bhaineann leis
 na coinníollacha agus na tairsí uimhriúla a chineann cathain atá fiachas
 corparáideach d'ardcháilíocht chreidmheasa agus leachtach.
 (24) Ba cheart cead a bheith ag CMA
 infheistiú i dtaiscí a mhéid is féidir leis airgead a aistharraingt aon am ar
 leith. Laghdófaí an fhíor-fhéidearthacht go ndéanfaí an aistarraingt sin dá
 mbeadh na pionóis ar aistarraingt luath chomh hard sin go mbeidís níos airde ná
 an t‐ús a d'fhabhródh roimh an aistarraingt. Ar an ábhar sin, ba cheart
 don CMA cúram cuí a ghlacadh gan taiscí a dhéanamh le hinstitiúid chreidmheasa
 a ghearrann pionóis atá os cionn an mheáin ná taiscí rófhada a dhéanamh dá
 dtiocfadh pionóis ró-ard as sin.
 (25) Níor cheart a bheith d'fheidhm
 ag ionstraimí díorthacha is incháilithe d'infheistíocht ag CMA ach riosca a
 bhaineann le rátaí úis agus airgeadraí a fhálú agus níor cheart a bheith mar
 bhunionstraim acu ach rátaí úis, airgeadraí malartaithe nó innéacsaí a sheasann
 do na catagóirí sin. Ba cheart toirmeasc a bheith ar úsáid díorthach chun gach
 chríche eile agus ar a n‐úsáid agus sócmhainní de chineál eile mar bhonn
 acu. Níor cheart díorthaigh a úsáid ach mar chomhlánú ar straitéis an chiste
 agus níor cheart iad a úsáid mar phríomhionstraim chun cuspóirí an chiste a
 bhaint amach. Dá n‐infheisteodh CMA i sócmhainní a bheadh lipéadaithe in
 airgeadra seachas airgeadra an chiste, bheifí ag súil go bhfálódh an
 bainisteoir CMA iomlán na neamhchosanta ar riosca airgeadra, lena n‐áirítear
 trí dhíorthaigh a úsáid.
 (26) D'fhéadfadh CMAnna
 comhaontuithe athcheannaigh droim ar ais a úsáid chun airgead tirim a
 infheistiú ar feadh achair fhíorghearr, ar chuntar go bhfuil an suíomh lán‐chomhthaobhaithe.
 D'fhonn leasanna na n‐infheisteoirí a chosaint, is gá á áirithiú gur
 d'ardchaighdeán atá an comhthaobhach a sholáthraítear mar chuid de
 chomhaontuithe athcheannaigh. Níor cheart don CMA aon teicnící eile um
 bainistiú éifeachtach punann a úsáid, lena n‐áirítear urrúis a thabhairt
 agus a fháil ar iasacht, ráite gur dealraitheach go gcuirfidís isteach ar
 bhaint amach chuspóirí an CMA.
 (27) D'fhonn teorainn a chur leis
 an riosca a dtéann CMAnna ina bhfiontar, tá sé ríthábhachtach riosca
 contrapháirtí a laghdú trí phunainn CMAnna a chur faoi réir ceanglas soiléir
 maidir le héagsúlú. Chuige sin, is gá, leis, na comhaontuithe athcheannaigh
 droim ar ais a bheith lán‐chomhthaobhaithe agus, d'fhonn teorainn a chur
 leis an riosca oibriúcháin, is gá gan é a bheith ceadmhach níos mó ná 20% de
 shócmhainní an CMA a bheith i gcontrapháirtí aon chomhaontú athcheannaigh droim
 ar ais ar leith. Ba cheart gach díorthach thar an gcuntar a bheith faoi réir
 Rialachán (AE) Uimh. 648/2012[5].
 (28) Ar chúiseanna stuamachta agus
 ionas nach n‐imreoidh CMA tionchar mór ar bhainistiú comhlachta eisiúna,
 is gá cásanna a sheachaint ina bhfuil CMA an iomarca cistí ag CMA in
 infheistíochtaí arna n‐eisiúint ag an aon chomhlacht eisiúna.
 (29) Ba cheart go mbeadh sé de
 fhreagracht ar an CMA infheistíocht a dhéanamh i sócmhainní incháilithe
 d'ardcháilíocht. Dá bhrí sin, ba cheart nós imeachta maidir le measúnú
 inmheánach atá stuama agus dian a bheith ag CMAnna chun cáilíocht chreidmheasa
 na n‐ionstraimí margaidh airgid a bhfuil sé beartaithe acu infheistiú
 iontu a mheas. I gcomhréir le reachtaíocht an Aontais a chuireann teorainn le
 róspleáchas ar rátálacha creidmheasa, tá sé tábhachtach a áirithiú nach mbeidh
 CMAnna ag brath ar dhóigh mheicniúil ar rátálacha a eisíonn gníomhaireachtaí
 rátála agus cáilíocht sócmhainní incháilithe á measúnú acu. Chuige sin, ba
 cheart don CMA córas rátála inmheánach a bhunú a bheadh bunaithe ar scála
 comhchuibhithe rátála agus ar nós imeachta um measúnú inmheánach.
 (30) Ionas nach n‐úsáidfidh
 bainisteoirí CMAnna critéir éagsúla measúnaithe leis an riosca creidmheasa a
 bhaineann le hionstraim margaidh airgeadais a mheasúnú agus, dá dhroim sin,
 saintréithe riosca éagsúla a lua leis an aon ionstraim, tá sé ríthábhachtach go
 n‐úsáidfidh bainisteoirí na critéir chéanna. Chuige sin, ba cheart na
 critéir rátála a bheith sainithe agus comhchuibhithe go beacht. Samplaí de
 chritéir rátála inmheánacha is ea tomhais chainníochta i leith eisitheoir na
 hionstraime, e.g. cóimheasa airgeadais, forás an chláir chomhordaithe,
 treoirlínte brabúsachta, tomhais a mheasúnaítear agus a chuirtear i gcomparáid
 leo siúd atá ag piaraí agus grúpaí den earnáil chéanna; tá tomhais cháilíochta
 ann freisin i leith eisitheoir na hionstraime, e.g. éifeachtúlacht a
 bhainistíochta agus a stráitéis chorparáideach, tomhais a ndéantar anailís
 orthu féachaint a dheimhniú nach gcuirfidh straitéis fhoriomlán an eisitheora
 isteach ar a cháilíocht chreidmheas sa todhchaí. Is é ciall ba cheart a bheith
 leis na rátálacha inmheánacha is airde a thabhairt d'eisitheoir ionstraimí go
 mbíonn a acmhainneacht creidmheasa seasta i gcónaí ag an leibhéal is airde is féidir
 é.
 (31) D'fhonn córas rátála
 inmheánach a bheadh trédhearcach comhleanúnach a fhorbairt, ba cheart don
 bhainisteoir na nósanna imeachta um measúnú inmheánach a dhoiciméadú. Ba cheart
 go n‐áiritheodh sé sin go leanfaidh an nós imeachta sraith shoiléir
 rialacha ar féidir faireachán a dhéanamh orthu agus go ndéanfar na
 modheolaíochtaí atáthar a leanúint a chur in iúl do na geallsealbhóirí a
 mbaineann sé leo nuair a iarrtar sin.
 (32) Chun an riosca a bhaineann le
 punann CMA a laghdú tá sé tábhachtach teorainneacha a shocrú, agus foráil a
 dhéanamh maidir le huas‐mheánaibíocht ualaithe incheadaithe agus meánré
 ualaithe.
 (33) Úsáidtear an mheánaibíocht
 ualaithe chun íogaireacht CMA ar athruithe ar rátálacha úis an mhargaidh airgid
 a thomhas. Agus an mheánaibíocht ualaithe á cinneadh, ba cheart do
 bhainisteoirí tionchar ionstraimí airgeadais díorthacha, taiscí, agus
 comhaontuithe athcheannaigh droim ar ais agus a n‐éifeacht ar riosca ráta
 úis an CMA a chur san áireamh. Nuair a dhéanann CMA idirbheart babhtála d'fhonn
 a bheith neamhchosanta ar ionstraim ráta sheasta seachas ar ráta comhlúthach,
 ba cheart sin a chur san áireamh agus an mheánaibíocht ualaithe á cinneadh.
 (34) Úsáidtear an mheánré ualaithe
 chun an riosca creidmheasa a thomhas, ó tharla go méadaíonn an riosca
 creidmheasa de réir mar a chuirtear aisíoc an phrionsabail ar atráth. Úsáidtear
 an mheánré ualaithe chun an riosca leachtacha a theorannú freisin. Murab ionann
 is ríomh na meánaibíochta ualaithe, is é an chaoi nach féidir dátaí
 athshocraithe rátaí úis a úsáid chun meánré ualaithe urrús ráta chomhlúthaigh
 agus ionstraimí airgeadais struchtúrtha a ríomh, ní féidir ach dáta deiridh
 aibíochta sonraithe na hionstraime airgeadais a úsáid. Is í aibíocht a
 úsáidtear chun an mheánré ualaithe a ríomh an aibíocht iarmharach go dtí an
 fhuascailt dhlíthiúil, arae is é sin an t‐aon dáta amháin ar féidir an
 comhlacht bainistíochta a bheith deimhin de go mbeidh an ionstraim aisíoctha
 roimhe. Tá gnéithe áirithe d'ionstraimí ann, amhail an fhéidearthacht an
 fhuascailt a dhéanamh ar dhátaí sonracha – is é sin na céadroghanna ar dhíol –,
 agus ní féidir iad a chur san áireamh i ríomh na meánré ualaithe.
 (35) D'fhonn neartú ar chumas
 CMAnna déileáil le fuascailtí agus d'fhonn cosc a chur ar leachtú a sócmhainní
 ar phraghsanna a bhfuil mór-lascaine déanta orthu, ba cheart íosmhéid
 sócmhainní leachtacha a bhíonn ag aibiú go laethúil nó go seachtainiúil a
 bheith ina seilbh acu i gcónaí ag CMAnna. Is é rud ba cheart a úsáid chun an
 coibhneas de shócmhainní a aibíonn go laethúil agus go seachtainiúil a ríomh an
 dáta fuascailte dlíthiúil. Is féidir féidearthacht an bhainisteora conradh a
 fhoirceannadh ar bhonn gearrthéarmach a chur san áireamh. Mar shampla, más
 féidir comhaontú athcheannaigh droim ar ais a fhoirceannadh ar réamhfhógra lae,
 ba cheart a mheas gur sócmhainn a aibíonn go laethúil é. Má tá féidearthacht ag
 an mbainisteoir airgead a aistharraingt ó chuntas taisce ar réamhfhógra lae, is
 féidir a mheas gur sócmhainn a aibíonn go laethúil é.
 (36) Ós ní é gur féidir le CMAnna
 infheistiú i sócmhainní a bhfuil raonta aibíochta éagsúla acu, ba cheart go
 mbeadh infheisteoirí in ann idirdhealú a dhéanamh idir catagóirí éagsúla
 CMAnna. Dá bhrí sin, ba cheart CMAnna a aicmiú ina CMAnna gearrthéarmacha nó ina
 CMA fadtéarmacha. Tá de chuspóir ag CMAnna gearrthéarmacha torthaí an mhargaidh
 airgeadais a thairiscint, agus san am céanna an leibhéal sábháilteachta is
 airde is féidir é a thabhairt d'infheisteoirí. I gcás meánaibíochta ualaithe
 agus meánré ualaithe, coinnítear riosca faid agus riosca creidmheasa na CMAnna
 gearrthéarmacha ag leibhéil an‐íseal.
 (37) Tá de chuspóir ag CMAnna
 caighdeánacha torthaí a thairiscint atá pas níos airde ná torthaí an mhargaidh
 airgid, agus dá bhrí sin, infheistíonn siad i sócmhainní a bhfuil aibíocht
 shínte acu. Ina theannta sin, chun na torthaí is fearr sin a bhaint amach, ba
 cheart cead a bheith ag an gcatagóir sin CMAnna teorainneacha sínte a úsáid don
 riosca punann, cuir i gcás meánaibíocht ualaithe agus meánré ualaithe.
 (38) Faoi na rialacha atá leagtha
 síos in Airteagal 84 de Threoir 2009/65/CE, is féidir le bainisteoirí
 CMAnna ar GCUInna iad fuascailtí a chur ar fionraí go sealadach i gcásanna
 eisceachtúla nuair is gá sin. Faoi na rialacha atá leagtha síos in Airteagal 16
 de Threoir 2011/61/AE agus in Airteagal 47 de Rialachán Tarmligthe ón
 gCoimisiún (AE) Uimh. 231/2013[6],
 féadfaidh bainisteoirí CMAnna ar CIManna iad dul i muinín socruithe speisialta
 d'fhonn a bheith in ann chuig aon neamhleachtacht a d'fhéadfadh teacht chun
 cinn i sócmhainní an chiste.
 (39) Tá sé tábhachtach gan
 bainistiú riosca CMAnna a bheith á chlaonadh ag cinntí gearrthéarmacha a
 dhéantar i bhfianaise na rátála a d'fhéadfaí a thabhairt don CMA. Dá bhrí sin,
 is gá toirmeasc a chur ar CMA nó ar a bhainisteoir iarraidh a dhéanamh go
 rátálfaidh gníomhaireacht rátála creidmheasa an CMA, ionas nach n‐úsáidfear
 an rátáil sin chun críocha margaíochta. Ba cheart don CMA nó dá bhainisteoir
 staonadh ó mhodhanna eile a úsáid chun rátáil ar an CMA a fháil. I gcás ina
 ndéanfaí rátáil sheachtrach ar CMA, ar chonlán na gníomhaireachta rátála
 creidmheasa nó ar bhonn iarrata ó thríú páirtí atá neamhspleách ar an CMA nó ar
 a bhainisteoir agus nach bhfuil ag gníomhú thar a gceann, ba cheart do
 bhainisteoir an CMA staonadh óna bheith ag brath ar chritéir a bhí mar bhunús
 leis an rátáil sheachtrach sin. D'fhonn bainistiú iomchuí leachtacha a
 áirithiú, tá sé riachtanach CMAnna beartais agus nósanna imeachta fónta a chur ar
 bun féachaint aithne a chur ar a gcuid infheisteoirí. Maidir leis na beartais sin
 a chaithfidh an bainisteoir a chur ar bun, ba cheart go mbeidís ina gcuidiú
 tuiscint a fháil ar infheisteoirí an CMA, tuiscint a d'fhágfadh go bhféadfaí
 fuascailtí móra a dhéanamh amach roimh ré. Ionas nach bhfaighidh an CMA
 iarratais mhóra gan choinne ar fhuascailtí, ba cheart aird a leith a thabhairt
 ar infheisteoirí móra a mbaineann cuid shubstaintiúil de shócmhainní an CMA
 leo, mar shampla infheisteoir amháin a mbaineann níos mó ná an chuid sin de
 sócmhainní a aibíonn go laethúil leis. Sa chás sin ba cheart don CMA an méid de
 shócmhainní a aibíonn go laethúil atá aige a mhéadú go dtí méid an infheisteora
 sin. Gach uair is féidir é, ba cheart don bhainisteoir aitheantas na n‐infheisteoirí
 a dhéanamh amach, fiú amháin más cuntais ainmnithigh, tairsigh nó aon
 cheannaitheoir indíreach eile atá ag déanamh ionadaíochta dóibh.
 (40) Mar chuid den bhainistiú
 riosca stuama, ba cheart do CMAnna tástáil struis a dhéanamh go tráthrialta.
 Bítear ag siúl go ngníomhóidh bainisteoirí CMAnna chun na CMAnna a neartú aon
 uair a léiríonn an tástáil struis go bhfuil laigí iontu.
 (41) D'fhonn luach iarbhír
 sócmhainní a léiriú, is marcáil ón margadh an modh ba cheart a úsáid chun
 sócmhainní CMAnna a luacháil. Níor cheart cead a bheith ag bainisteoir modh
 luachála na marcála de réir samhla a úsáid i gcás ina dtugann marcáil ón
 margadh luacháil iontaofa ar an sócmhainn, ráite gur féidir modh luachála na
 marcála de réir samhla luacháil a thabhairt nach bhfuil chomh cruinn céanna.
 Sócmhainní amhail billí údarás áitiúil agus billí státchiste, nótaí
 meántéarmacha agus gearrthéarmacha, sin iad na sócmhainní ar gnách an luacháil
 marcála ón margadh ina leith a bheith cruinn. Maidir le páipéir thráchtála nó
 deimhnithe taisce a luacháil, ba cheart don bhainisteoir féachaint an bhfuil
 margadh tánaisteach ann a thugann praghsáil chruinn. Ba cheart a mheas gur
 meastachán maith ar luach an pháipéir tráchtála atá sa phraghas athcheannaigh
 atá an t‐eisitheoir a thairiscint. I ngach cás eile, ba cheart don
 bhainisteoir meastachán a thabhairt ar an luach, e.g. trí shonraí margaidh a
 úsáid amhail torthaí eisiúintí agus eisitheoirí inchomparáide.
 (42) Tá de chuspóir ag CMAnna ar
 seasmhach glanluach a sócmhainní, caipiteal na hinfheistíochta a chaomhnú agus
 san am céanna ardleibhéal leachtachta a áirithiú. Bíonn glanluach sócmhainní in
 aghaidh an aonaid nó na scaire ag bunús na CMAnna ar seasmhach glanluach a
 sócmhainní, agus é socraithe mar shampla, ag EUR 1, USD 1, nó GBP 1, nuair a
 dháileann siad an t‐ioncam ar na hinfheisteoirí. Na CMAnna eile, carnann
 siad an t‐ioncam i nglanluach sócmhainní an chiste a fhad agus atá luach
 intreach na sócmhainne á choinneáil ag luach seasmhach.
 (43) Chun saintréithe CMAnna ar
 seasmhach glanluach a shócmhainní a chur san áireamh, tá sé riachtanach cead a
 bheith acu modh an chostais amúchta a úsáid chun an glanluach sócmhainní
 seasmhach in aghaidh an aonaid nó na scaire a chinneadh. Ina ainneoin sin, chun
 a áirithiú go ndéanfar faireachán i rith an ama ar an difear idir glanluach
 sócmhainní seasmhach ina aghaidh an aonaid nó na scaire agus an glanluach
 sócmhainní in aghaidh an aonaid nó na scaire, ba cheart do CMA ar seasmhach
 glanluach a shócmhainní luach a sócmhainní a ríomh le modh na marcála ón
 margadh nó le modh na marcála de réir samhla.
 (44) Ó tharla gur cheart do CMA glanluach
 sócmhainní a fhoilsiú a léiríonn gluaiseachtaí uile i luach a shócmhainní, ba
 cheart an glanluach sócmhainní a shlánú, ar a mhéad, go dtí an bonnphointe is
 gaire nó go dtí a choibhéis. Dá bharr sin, nuair a fhoilsítear an glanluach
 sócmhainní in airgeadra ar leith, e.g. EUR 1, ba cheart an t‐athrú
 incriminteach ar an luach a dhéanamh gach EUR 0, 0001. I gcás glanluach
 sócmhainní atá ag EUR 100, ba cheart an t‐athrú incriminteach a dhéanamh
 gach EUR 0, 01. Sa chás gur CMA ar seasmhach glanluach a shócmhainní atá
 sa CMA, agus sa chás sin amháin, is féidir leis an CMA praghas a fhoilsiú nach
 leanann go dlúth na gluaiseachtaí i luach a shócmhainní. Sa chás sin is féidir
 an glanluach sócmhainní a shlánú go dtí an cent is cóngaraí i gcás glanluacha
 sócmhainní atá ag EUR 1 (gach gluaiseacht EUR 0, 01).
 (45) Ionas go mbeidh sé in ann
 chuig luaineacht laethúil ar luach sócmhainní CMA ar seasmhach glanluach a
 shócmhainní agus ionas go bhféadfaidh sé glanluach sócmhainní seasmhach in
 aghaidh an aonaid nó na scaire a thairiscint, ba cheart maolán glanluacha
 sócmhainní (GLS) arb ionann é agus 3% dá shócmhainní a bheith i gcónaí ag an
 CMA ar seasmhach glanluach a shócmhainní. Ba cheart go bhfeidhmeodh an maolán GLS
 mar shásra ionsúcháin chun glanluach sócmhainní a choinneáil seasmhach. Ba
 cheart gach difear idir glanluach sócmhainní seasmhach in aghaidh an aonaid nó na
 scaire agus an glanluach sócmhainní in aghaidh an aonaid nó na scaire a chur ar
 ceal leis an maolán GLS. Nuair a bhíonn an margadh faoi strus, tráth is féidir
 méadú mór teacht ar na difir sin, ba cheart nós imeachta a bheith ann a
 d'áiritheodh rannpháirteachas an tslabhra bainistíochta ar fad. Ba cheart go
 gcuirfeadh an nós imeachta géaraithe sin ar a cumas do lucht bainistíochta
 sinsearaí bearta ceartaitheacha a dhéanamh go pras.
 (46) Ó tharla nach féidir le CMA ar
 seasmhach glanluach a shócmhainní agus nach gcoinníonn an maolán GLS ag an
 leibhéal is gá glanluach sócmhainní seasmhach in aghaidh an aonaid nó na scaire
 a choinneáil ar bun, ba cheart ceangal a bheith air an glanluach sócmhainní a
 luainiú. Dá bhrí sin, má ráiníonn, in ainneoin úsáid an nós imeachta géaraithe,
 go leanann méid an mhaoláin GLS de bheith 10 mbonnphointe faoi bhun an 3% is gá
 ar feadh míosa, ba cheart go n‐iompódh an CMA ar seasmhach glanluach a
 shócmhainní go huathoibríoch ina CMA nach bhfuil cead aige modh an chostais
 amúchta a úsáid ná slánú go dtí an pointe céatadáin is cóngaraí a dhéanamh. Más
 rud é, roimh dheireadh na míosa a thugtar chun an maolán a athlíonadh, go
 measann údarás inniúil go bhfuil cúiseanna réasúnta aige le creidiúint nach
 bhfuil CMA ar seasmhach glanluach a shócmhainní in ann an maolán a athlíonadh,
 ba cheart é a bheith de chumhacht aige CMA nach CMA ar seasmhach glanluach a
 shócmhainní a dhéanamh den CMA. Is é an maolán GLS an t‐aon mhodh amháin
 lenar féidir tacaíocht sheachtrach a thabhairt do CMA ar seasmhach glanluach a
 shócmhainní.
 (47) Tacaíocht sheachtrach a
 thugtar do CMA nach CMA ar seasmhach glanluach a shócmhainní é d'fhonn
 leachtacht nó cobhsaíocht an CMA a áirithiú nó tacaíocht a bhfuil sin de
 thoradh uirthi, méadaíonn sí an riosca éifeachta gabhála idir earnáil na CMAnna
 agus an chuid eile den earnáil airgeadais. Triú páirtithe a thugann tacaíocht
 den sórt sin, is lena leas í a thabhairt, toisc go bhfuil leas eacnamaíoch acu
 sa chomhlacht bainistíochta atá ag bainistiú an CMA, sin nó toisc nach mian leo
 go smálfar a chlú trína bheith luaite le teip CMA. Ós rud é nach ngeallann na
 tríú páirtithe sin go sainráiteach an tacaíocht a thabhairt ná í a ráthú, ní
 bhítear cinnte an dtabharfar an tacaíocht sin nuair a bheidh gá ag an CMA léi.
 Sna himthosca sin, is móide neamhchinnteacht ghníomhaithe an mhargaidh maidir
 le cé a sheasfaidh caillteanais an CMA, má bhíonn caillteanais ann, tacaíocht an
 urraitheora a bheith de chineál lánroghnach. Is dealraitheach go bhfágann an
 neamhchinnteacht sin gur móide leochaileacht CMAnna ar ollráchairtí le linn
 tréimhsí neamhchobhsaíochta airgeadais, tráth a bhíonn rioscaí airgeadais níos
 mó ná mar is gnách agus a bhíonn ábhar imní ann faoi fholláine na n‐urraitheoirí
 agus a gcumas tacaíocht a thabhairt do CMAnna cleamhnaithe. Ar na cúiseanna
 sin, níor cheart CMAnna a bheith i dtuilleamaí tacaíocht sheachtrach chun a
 leachtacht agus cobhsaíocht an ghlanluacha sócmhainní in aghaidh an aonaid nó
 na scaire a chaomhnú mura ndearna údarás inniúil an CMA an tacaíocht
 sheachtrach a údarú go sonrach d'fhonn cobhsaíocht na margaí airgeadais a
 chothú.
 (48) Ba cheart a chur in iúl go
 soiléir d'infheisteoirí, roimh dóibh infheistiú in CMA, cé acu de chineál
 gearrthéarmach nó de chineál fadtéarmach an CMA agus an CMA ar seasmhach
 glanluach a shócmhainní é nó nach ea. Ionas nach mbeidh aon dul amú ar
 infheisteoirí, ní mór a rá go soiléir, leis, in aon doiciméad margaíochta nach
 aon mhodh cinnte infheistíochta CMAnna. Ba cheart do CMAnna ar seasmhach
 glanluach a shócmhainní míniú go soiléir d'infheisteoirí cé an sásra maoláin
 atá siad a úsáid chun an glanluach sócmhainní seasmhach in aghaidh an aonaid nó
 na scaire a chothú.
 (49) D'fhonn a áirithiú go
 bhféadfaidh údaráis inniúla rioscaí i margadh na CMAnna a bhrath, faireachán a
 dhéanamh orthu agus gníomhú ina leith, ba cheart do CMAnna liosta mionsonraithe
 faisnéise a thuairisciú dá n‐údaráis inniúla, sa bhreis ar an tuairisciú
 a cheanglaítear cheana faoi Threoir 2009/65/CE nó Treoir 2011/61/AE.
 Ba cheart d'údaráis inniúla na mionsonraí sin a bhailiú ar dhóigh éifeachtach
 ar fud an Aontais chun eolas domhain a chur ar na príomhathruithe a thagann ar
 mhargadh na CMAnna. D'fhonn anailís fhoriomlán a dhéanamh ar na cineálacha
 tionchair a d'fhéadfadh a bheith ag margadh na CMAnna san Aontas, ba cheart na
 mionsonraí sin a tharchur chuig an Údarás Eorpach Urrús agus Margaí (ESMA) agus
 ba cheart don údarás sin bunachar sonraí lárnach do CMAnna a chruthú.
 (50) Ba cheart d’údarás inniúil an CMA
 fíorú go bhfuil CMA in ann an Rialachán seo a chomhlíonadh ar bhonn leanúnach.
 Ós rud é go bhfuil cumhachtaí leathana ar fáil ag na húdaráis inniúla cheana
 faoi Threoir 2009/65/EC agus Treoir 2011/61/AE, is gá na cumhachtaí
 sin a leathnú chun go bhfeidhmeofar iad i gcomhréir leis na comhrialacha nua
 maidir le CMAnna. Ba cheart d'údaráis inniúla GCUI nó CIM a fíorú go bhfuil na
 rialacha á gcomhlíonadh ag gach comhghnóthas infheistíochta ina bhfuil saintréithe
 CMA agus atá ann tráth teacht i bhfeidhm an Rialacháin seo.
 (51) Ba cheart don Choimisiún na gníomhartha
 tarmligthe a ghlacadh a bhaineann leis an nós imeachta maidir le measúnú
 inmheánach, i gcomhréir le hAirteagal 290 den Chonradh ar Fheidhmiú an Aontais
 Eorpaigh. Tá sé thar a bheith tábhachtach go rachaidh an Coimisiún i mbun
 comhairliúchán iomchuí le linn a chuid oibre ullmhúcháin, comhairliúcháin le
 saineolaithe san áireamh.
 (52) Ba cheart go dtabharfaí de
 chumhacht freisin don Choimisiún caighdeáin theicniúla chur chun feidhme a
 ghlacadh trí bhíthin gníomhartha cur chun feidhme de bhun Airteagal 291
 den Chonradh ar Fheidhmiú an Aontais Eorpaigh agus i gcomhréir le hAirteagal 15
 de Rialachán (AE) Uimh. 1095/2010[7].
 Ba cheart dréachtú caighdeán teicniúil cur chun feidhme atá le cur faoi bhráid
 an Choimisiúin a chur de chúram ar ESMA a fhad a bhaineann leis an teimpléad tuairiscithe
 ina mbíonn faisnéis faoi CMAnna atá le cur in iúl do na húdaráis inniúla.
 (53) Ba cheart ESMA a bheith in ann
 na cumhachtaí uile a thugtar faoi Threoir 2009/65/CE agus Treoir 2011/61/AE
 maidir leis an Rialachán seo a fheidhmiú. Ina theannta sin, forbairt
 dréachtchaighdeán theicniúil rialála agus cur chun feidhme curtha de chúram air.
 (54) Tá sé ríthábhachtach
 athbhreithniú a dhéanamh ar an Rialachán seo d'fhonn a oiriúnaí atá sé CMAnna
 áirithe ar seasmhach glanluach a shócmhainní a bhfuil a gcuid punann
 infheistíochta comhchruinnithe i bhfiachas arna eisiúint ag na Ballstáit a
 dhíolmhú ón gceanglas maolán caipitil a bhunú arb ionann é agus 3% ar a laghad
 de luach iomlán shócmhainní an CMA ar seasmhach glanluach a shócmhainní. Dá
 bhrí sin, sna chéad trí bliana tar éis theacht i bhfeidhm an Rialachán seo, ba
 cheart don Choimisiún anailís a dhéanamh ar an taithí a bheidh faighte ó chur i
 bhfeidhm an Rialacháin seo agus ar a impleachtaí do ghnéithe eacnamaíocha
 éagsúla de CMAnna. Is éard atá san fhiachas arna eisiúint nó arna ráthú ag na
 Ballstáit catagóir ar leith infheistíochta a bhfuil tréithe sonracha
 creidmheasa agus leachtachta ag baint léi. Ina cheann sin, tá ról
 ríthábhachtach ag an bhfiachas ceannasach i maoiniú na mBallstát. Ba cheart don
 Choimisiún meastóireacht a dhéanamh ar fhorás mhargadh an fhiachais
 cheannasaigh arna eisiúint nó arna ráthú ag na Ballstáit agus ar an
 bhféidearthacht creat speisialta a chruthú do CMAnna lena ndíreofaí a mbeartas
 infheistíochta CMAnna ar an gcineál sin fiachais.
 (55) Ba cheart na rialacha nua
 aonfhoirmeacha maidir le CMAnna a bheith ag comhlíonadh
 fhorálacha Threoir 95/46/CE[8]
 agus Rialachán (CE) Uimh. 45/2001[9].
 (56) Ós rud é nach féidir leis na
 Ballstáit cuspóirí an Rialacháin seo, mar atá, ceanglais aonfhoirmeacha
 stuamachta a bhfuil feidhm acu maidir le CMAnna ar fud an Aontais a áirithiú, agus
 san am céanna an gá a chur san áireamh atá le cothromaíocht a bhaint amach idir
 sábháilteacht agus iontaofacht CMAnna ar thaobh amháin agus feidhmiú
 éifeachtach na margaí airgeadais agus na costais a chuirtear ar
 gheallsealbhóirí na margaí sin ar an taobh eile, nach féidir leo iad a bhaint
 amach go leordhóthanach agus gur fearr is féidir, dá bhrí sin, mar gheall ar a
 scála agus a n‐éifeachtaí, iad a bhaint amach ar leibhéal an Aontais,
 féadfaidh an tAontas bearta a ghlacadh i gcomhréir le prionsabal na
 coimhdeachta mar atá leagtha amach in Airteagal 5 den Chonradh ar an
 Aontas Eorpach. I gcomhréir le prionsabal na comhréireachta, atá leagtha amach
 san Airteagal sin, ní théann an Rialachán seo thar a bhfuil riachtanach
 chun na cuspóirí sin a bhaint amach.
 (57) Leis na rialacha nua
 aonfhoirmeacha maidir le CMAnna, urraimítear na cearta bunúsacha agus
 comhlíonann siad na prionsabail a aithnítear go háirithe, i gCairt um Chearta
 Bunúsacha an Aontais Eorpaigh, go háirithe cosaint tomhaltóirí, an tsaoirse
 chun gnó a sheoladh, an ceart chun leigheas agus triail chóir a fháil agus
 cosaint sonraí pearsanta. Ba cheart na rialacha nua aonfhoirmeacha maidir le
 CMAnna a chur i bhfeidhm i gcomhréir leis na cearta sin agus na prionsabail
 sin,
 TAR ÉIS AN RIALACHÁIN SEO A GHLACADH:
 Caibidil
 I
 Forálacha ginearálta
 Airteagal 1
 Ábhar agus raon feidhme
 1. Leagtar síos leis an
 Rialachán seo rialacha maidir leis na hionstraimí airgeadais is féidir le
 CMAnna infheistiú iontu, punann agus luacháil an chiste sin, agus ceanglais
 tuairiscithe maidir le CMA arna bhunú, arna bhainistiú nó arna mhargú san
 Aontas.
 Beidh feidhm ag an Rialachán seo maidir le
 gnóthais chomhinfheistíochta a dteastaíonn údarú uathu mar GCUI faoi Threoir 2009/65/CE,
 nó ar CIManna iad faoi Threoir 2011/61/AE, a dhéanann infheistíocht i
 sócmhainní gearrthéarmacha agus arb iad na cuspóirí sonracha nó carnacha atá
 acu torthaí a thairiscint i gcomhréir le rátaí an mhargaidh airgid nó luach na
 hinfheistíochta a chaomhnú.
 2. Ní chuirfidh na Ballstáit aon
 cheanglas breise leis an réimse a chumhdaíonn an Rialachán seo.
 Airteagal 2
 Sainmhínithe
 Chun críocha an Rialacháin seo, beidh feidhm
 ag na sainmhínithe seo a leanas:
 (1)
 ciallaíonn 'sócmhainní gearrthéarmacha' sócmhainní
 airgeadais a bhfuil aibíocht iarmharach acu nach mó ná dhá bhliain;
 (2)
 ciallaíonn 'ionstraimí margaidh airgid' ionstraimí
 margaidh airgid mar atá sainmhínithe in Airteagal 2(1)(o) de Threoir 2009/65/CE;
 (3)
 ciallaíonn 'urrúis inaistrithe' urrúis inaistrithe
 mar atá sainmhínithe in Airteagal 2(1)(n) de Threoir 2009/65/CE;
 (4)
 ciallaíonn 'comhaontú athcheannaigh' aon chomhaontú
 ina n‐aistríonn páirtí amháin urrúis nó aon chearta a bhaineann leis an
 teideal sin chuig contrapháirtí, faoi réir gealltanais go n‐athcheannóidh
 sé iad ar phraghas sonraithe ar dháta níos déanaí atá sonraithe nó atá le
 sonrú;
 (5)
 ciallaíonn 'comhaontú athcheannaigh droim ar ais'
 aon chomhaontú ina bhfaigheann páirtí amháin urrúis nó aon chearta a bhaineann
 le teideal nó le hurrús, ó chontrapháirtí, faoi réir gealltanais go ndíolfar ar
 ais iad ar phraghas sonraithe ar dháta níos déanaí atá sonraithe nó atá le
 sonrú;
 (6)
 ciallaíonn 'urrúis a thabhairt ar iasacht' agus
 'urrúis a fháil ar iasacht' aon idirbheart ina n‐aistríonn institiúid nó
 a contrapháirtí urrúis faoi réir gealltanais go dtabharfaidh an t‐iasachtaí
 urrúis choibhéiseacha ar ais ar dháta níos déanaí nó nuair a iarrfaidh an t‐aistreoir
 sin air, nuair is ionann an t‐idirbheart sin agus urrúis a thabhairt ar
 iasacht don institiúid atá ag aistriú na n‐urrús agus urrúis a fháil ar
 iasacht ag an institiúid a bhfuil siad á n‐aistriú chuici;
 (7)
 ciallaíonn 'urrúsú' urrúsú mar atá sainmhínithe in Airteagal 4(1)(61)
 de Rialachán 575/2013[10];
 (8)
 ciallaíonn 'fiachas corparáideach' ionstraimí
 fiachais arna n‐eisiúint ag gnóthas atá, dáiríre, i mbun earraí nó
 seirbhísí neamhairgeadais a tháirgeadh nó a thrádáil;
 (9)
 ciallaíonn 'marcáil ón margadh' luacháil suíomhanna
 ar phraghsanna socraíochta a bhfuil fáil éasca orthu agus a bhfuil foinse
 neamhspleách acu, lena n‐áirítear praghsanna malartaithe,
 scáileánphraghsanna nó meastacháin ó roinnt bróicéirí neamhspleácha creidiúnacha;
 (10)
 ciallaíonn 'marcáil de réir samhla' aon luacháil is
 gá a thagarmharcáil, a eachtarshuí nó a ríomh ar bhealach eile ó ionchur
 margaidh amháin nó níos mó;
 (11)
 ciallaíonn 'modh an chostais amúchta' modh luachála
 arb é atá ann costas éadála sócmhainne a choigeartú chun préimheanna (nó
 lascainí) a amúchadh go dtí tráth na haibíochta;
 (12)
 ciallaíonn 'ciste margaidh airgid ar seasmhach
 glanluach a shócmhainní' (CMA ar seasmhach glanluach a shócmhainní) ciste
 margaidh airgid a choinníonn glanluach sócmhainní gan athrú in aghaidh an
 aonaid nó na scaire; i gcás ina bhfabhraítear ioncam sa chiste ar bhonn
 laethúil nó inar féidir é a íoc leis an infheisteoir, agus i gcás ina ndéantar
 sócmhainní a luacháil go ginearálta de réir mhodh an chostais amúchta, nó i
 gcás ina slánaítear an glanluach sócmhainní go dtí an pointe céatadáin is gaire
 nó a choibhéis in airgeadra;
 (13)
 ciallaíonn 'CMA gearrthéarmach' ciste margaidh
 airgid a infheistíonn sna hionstraimí incháilithe margaidh airgid dá
 dtagraítear in Airteagal 9(1);
 (14)
 ciallaíonn 'CMA caighdeánach' ciste margaidh airgid
 a infheistíonn sna hionstraimí incháilithe margaidh airgid dá dtagraítear in Airteagal 9(1)
 agus (2);
 (15)
 ciallaíonn 'institiúidí creidmheasa' institiúid
 chreidmheasa mar atá sainmhínithe in Airteagal 4(1)(1) de Rialachán
 575/2013;
 (16)
 ciallaíonn 'údarás inniúil an CMA':
 (a)
 i gcás GCUInna, údarás inniúil Bhallstát baile an
 GCUI arna ainmniú i gcomhréir le hAirteagal 97 de Threoir 2009/65/CE
 (b)
 i gcás CIManna de chuid an AE, údarás inniúil
 Bhallstát baile an CIM mar atá sainmhínithe in Airteagal 4(1)(p) de Threoir 2011/61/AE;
 (c)
 i gcás CIManna neamh‐AE:
 (i) údarás inniúil an Bhallstáit ina
 ndéantar an CIM neamh‐AE a mhargú san Aontas gan phas;
 (ii) údarás inniúil an bhainisteora CIM de
 chuid an AE a bhainistíonn an CIM neamh‐AE, i gcás ina margaítear an CIM
 neamh‐AE san Aontas le pas, nó nach ndéantar é a mhargú san Aontas;
 (iii) údarás inniúil an Bhallstáit tagartha i
 gcás nach mbainistíonn bainisteoir CIM de chuid an AE an CIM neamh‐AE
 agus ina ndéantar é a mhargú san Aontas le pas;
 (17)
 ciallaíonn 'Ballstát baile an CMA' an Ballstát ina
 bhfuil an CMA údaraithe;
 (18)
 ciallaíonn 'meánaibíocht ualaithe' an mheántréimhse
 a thógann sé ar na bunsócmhainní ar fad sa chiste aibíocht dhlíthiúil a bhaint
 amach nó, más giorra í, go dtí an chéad ráta úis eile a athshocrófar de réir an
 ráta margaidh airgid, rud a léiríonn na sealúchais choibhneasta i ngach
 sócmhainn;
 (19)
 ciallaíonn 'meánré ualaithe' an mheántréimhse a
 thógann sé ar na bunsócmhainní ar fad sa chiste aibíocht dhlíthiúil a bhaint
 amach, rud a léiríonn na sealúchais choibhneasta i ngach sócmhainn;
 (20)
 ciallaíonn 'aibíocht dhlíthiúil' an dáta ar a
 bhfuil bunairgead urrúis le haisíoc ina iomláine nach bhfuil faoi réir
 roghnaíochta;
 (21)
 ciallaíonn 'aibíocht iarmharach' fad na tréimhse go
 dtí an aibíocht dhlíthiúil;
 (22)
 ciallaíonn 'díol folamh' díol neamhchumhdaithe
 ionstraimí margaidh airgid.
 Airteagal 3
 CMAnna a údarú
 1. Ní dhéanfar aon ghnóthas
 comhinfheistíochta a bhunú, a mhargú ná a bhainistiú san Aontas mar CMA ach
 amháin má údaraítear é i gcomhréir leis an Rialachán seo.
 Beidh an t‐údarú sin bailí do na Ballstáit
 ar fad.
 2. Déanfar gnóthas
 comhinfheistíochta a theastaíonn údarú uaidh mar GCUI faoi Threoir 2009/65CE
 a údarú mar CMA mar chuid den nós imeachta údarúcháin de bhun Threoir 2009/65/CE.
 3. Déanfar gnóthas
 comhinfheistíochta ar CIM é a údarú mar CMA de bhun an nós imeachta údarúcháin
 atá leagtha síos in Airteagal 4.
 4. Ní dhéanfar aon ghnóthas
 comhinfheistíochta a údarú mar CMA ach amháin má tá údarás inniúil an CMA sásta
 go mbeidh an CMA in ann ceanglais uile an Rialacháin seo a chomhlíonadh.
 5. Chun críocha údarúcháin,
 cuirfidh an CMA na doiciméid seo a leanas faoi bhráid a údaráis inniúil:
 (a)
 rialacha an chiste nó na hionstraimí
 ionchorprúcháin;
 (b)
 doiciméad aitheanais an bhainisteora;
 (c)
 doiciméad aitheanais an taiscí;
 (d)
 tuairsic ar an CMA atá ar fáil d'infheisteoirí, nó
 faisnéis faoi;
 (e)
 tuairisc agus faisnéis faoi na socruithe agus na
 nósanna imeachta is gá chun na ceanglais dá dtagraítear i gCaibidlí II go VII a
 chomhlíonadh;
 (f)
 aon fhaisnéis nó doiciméad eile a iarrann údarás
 inniúil an CMA chun comhlíonadh cheanglais an Rialacháin seo a fhíorú.
 6. Cuirfidh na húdaráis inniúla
 an ESMA ar an eolas, gach ráithe, faoi údaruithe arna dtabhairt nó arna
 dtarraingt siar de bhun an Rialacháin seo.
 7. Coinneoidh ESMA clár lárnach
 poiblí ina sainaithneofar gach CMA arna údarú faoin Rialachán seo mar aon le
 tíopeolaíocht, bainisteoir agus údarás inniúil na CMAnna sin. Cuirfear an clár
 ar fáil i bhformáid leictreonach.
 Airteagal 4
 Nós imeachta chun CIManna a údarú mar CMAnna
 1. Ní údarófar CIM mar CMA ach
 amháin má ghlacann údarás inniúil an CIM le hiarratas ó bhainisteoir CIM arna
 údarú faoi Threoir 2011/61/AE an CIM, rialacha an chiste agus rogha an
 taiscí a bhainistiú.
 2. Nuair atá an t‐iarratas
 á chur isteach ar an CIM a bhainistiú, cuirfidh an bainisteoir CIM arna údarú
 an méid seo a leanas ar fáil d'údarás inniúil an CMA:
 (g)
 an comhaontú i scríbhinn leis an taiscí;
 (h)
 faisnéis faoi shocruithe tarmligin maidir le
 bainistiú punainne agus riosca agus le riarachán i ndáil leis an CIM;
 (i)
 faisnéis faoi na straitéisí infheistíochta, an
 phróifíl riosca agus saintréithe eile CIManna a bhfuil an bainisteoir CIM
 údaraithe a bhainistiú.
 Féadfaidh údarás inniúil an CMA soiléiriú a
 iarraidh ar údarás inniúil an bhainisteora CIM chomh maith le faisnéis faoi na
 doiciméid dá dtagraítear san fhomhír roimhe seo, nó dearbhú i dtaobh CMAnna a
 bheith faoi raon feidhme údarú bainistithe an bhainisteora CIM. Tabharfaidh
 údarás inniúil an bhainisteora CIM freagra laistigh de 10 lá oibre tar éis dó
 an t‐iarratas a fháil ó údarás inniúil an CMA.
 3. Déanfaidh an bainisteoir CIM
 aon mhodhnú a dhéanfar ina dhiaidh sin ar na doiciméid dá dtagraítear i mír 2
 a chur in iúl láithreach d'údarás inniúil an CMA.
 4. Ní fhéadfaidh údarás inniúil
 an CMA iarratas an bhainisteora CIM a dhiúltú ach sna cásanna seo a leanas:
 (j)
 ní chomhlíonann an bainisteoir CIM an Rialachán
 seo;
 (k)
 ní chomhlíonann an bainisteoir CIM Treoir 2011/61/AE;
 (l)
 ní thugann an t‐údarás inniúil údarú don
 bhainisteoir CIM CMAnna a bhainistiú;
 (m)
 ní chuireann an bainisteoir CIM na doiciméid dá
 dtagraítear i mír 2 ar fáil.
 Sula ndiúltaíonn sé d'iarratas, rachaidh údarás
 inniúil an CMA i gcomhairle le húdarás inniúil an bhainisteora CIM.
 5. Ní bheidh údarú an CIM mar
 CMA faoi réir ceanglais go ndéanfaidh bainisteoir CIM arna údarú i mBallstát
 baile an CIM bainistiú ar an CIM, ná ceanglais go saothróidh nó go dtarmligfidh
 an bainisteoir CIM aon ghníomhaíochtaí i mBallstát baile an CIM.
 6. Cuirfear an bainisteoir CIM
 ar an eolas laistigh de dhá mhí ón iarratas iomlán a fháil cibé ar tugadh nó
 nár tugadh údarú don CIM mar CMA.
 7. Ní thabharfaidh údarás
 inniúil an CMA údarú má dhéantar an CIM a chosc go dlíthiúil ar a aonaid nó a
 scaireanna a mhargú ina Bhallstát baile.
 Airteagal 5
 Úsáid an ainmniúcháin 'CMA'
 1. Ní úsáidfidh GCUI ná CIM an t‐ainmniúchán
 'ciste margaidh airgid' nó 'CMA' i dtaca leis féin ná leis na haonaid nó na
 scaireanna a eisíonn sé ach amháin i gcás ina bhfuil an GCUI nó an CIM
 údaraithe i gcomhréir leis an Rialachán seo.
 Ní úsáidfidh GCUI nó CIM ainmniúchán a thugann le
 fios gur ciste margaidh airgid atá ann ná ní úsáidfidh siad téarmaí amhail
 'airgead tirim', 'leacht,' airgead', 'sócmhainní réidh', 'taisce' nó focail atá
 cosúil leo sin ach amháin i gcás inar údaraíodh iad i gcomhréir leis an Rialachán
 seo.
 2. Cuimseofar faoi úsáid an
 ainmniúcháin 'ciste margaidh airgid', 'CMA' nó úsáid ainmniúcháin a thugann le
 fios gur CMA atá ann, nó úsáid na dtéarmaí dá dtagraítear i mír 1, cuimseofar
 úsáid an ainmniúcháin in aon doiciméid sheachtracha nó inmheánacha,
 tuarascálacha, ráitis, fógraí, cumarsáidí, litreacha nó aon ábhar eile atá
 dírithe ar infheisteoirí ionchasacha, sealbhóirí-aonaid, scairshealbhóirí nó
 údaráis inniúla, nó atá beartaithe lena ndáileadh orthu, i scríbhinn, de bhéal,
 go leictreonach nó i bhfoirm ar bith eile.
 Airteagal 6
 Rialacha is infheidhme
 1. Comhlíonfaidh CMA forálacha
 an Rialacháin seo i gcónaí.
 2. Comhlíonfaidh CMA ar GCUI é,
 agus bainisteoir an CMA sin, ceanglais Threoir 2009/65/CE i gcónaí, ach
 amháin má shonraítear a mhalairt sa Rialachán seo.
 3. Déanfaidh CMA ar CMI é, agus
 bainisteoir an CMA sin, ceanglais Threoir 2011/61/AE i a chomhlíonadh i
 gcónaí, ach amháin má shonraítear a mhalairt sa Rialachán seo.
 4. Beidh bainisteoir an CMA
 freagrach as comhlíonadh an Rialacháin seo a áirithiú. Beidh an bainisteoir
 faoi dhliteanas i leith aon chaillteanais nó damáiste a thig as
 neamhchomhlíonadh an Rialacháin seo.
 5. Ní chuirfidh an Rialachán seo
 cosc ar CMAnna teorainneacha infheistíochta a chur i bhfeidhm atá níos déine ná
 na teorainneacha a cheanglaítear faoin Rialachán seo.
 Caibidil II
 Oibleagáidí maidir le beartais infheistíochta CMAnna
 Roinn I
 Rialacha ginearálta agus sócmhainní incháilithe
 Airteagal 7
 Prionsabail ghinearálta
 1. I gcás ina bhfuil níos mó ná
 urrann infheistíochta amháin i CMA, measfar gur CMA ar leith gach urrann chun
 críocha Chaibidlí II go VII.
 2. Ní bheidh CMAnna atá
 údaraithe mar GCUInna faoi réir na n‐oibleagáidí a bhaineann le beartais
 infheistíochta GCUInna mar atá leagtha síos in Airteagail 49, 50, 50a,
 51(2), agus 52 go 57 de Threoir 2009/65/CE, ach amháin má shonraítear a
 mhalairt go sainráite sa Rialachán seo.
 Airteagal 8
 Sócmhainní incháilithe
 1. Ní dhéanfaidh CMA
 infheistíocht ach i gceann amháin nó níos mó de na catagóirí seo a leanas de
 shócmhainní airgeadais, agus faoi na coinníollacha arna sonrú sa Rialachán seo
 amháin:
 (a)
 ionstraimí margaidh airgid;
 (b)
 taiscí le hinstitiúidí creidmheasa;
 (c)
 ionstraimí díorthacha airgeadais;
 (d)
 comhaontuithe athcheannaigh droim ar ais;
 2. Ní dhéanfaidh CMA aon cheann
 de na gníomhaíochtaí seo a leanas:
 (a)
 infheistíocht i sócmhainní cé is moite de na
 sócmhainní sin dá dtagraítear i mír 1;
 (b)
 díol folamh ionstraimí margaidh airgid;
 (c)
 a bheith neamhchosanta go díreach nó go hindíreach
 ar chothromas nó ar thráchtearraí, lena n‐áirítear trí dhíorthaigh,
 deimhniúcháin ar a son, innéacsanna bunaithe orthu, nó aon mhodh nó ionstraim
 eile a bhfágfadh go mbeidís neamhchosanta;
 (d)
 dul i mbun comhaontuithe i ndáil le hurrúis a
 thabhairt ar iasacht nó comhaontuithe a fháil ar iasacht, agus comhaontuithe
 athcheannaigh, nó aon chomhaontú eile a chuirfeadh isteach ar shócmhainní an
 CMA;
 (e)
 airgead tirim a thabhairt nó a fháil ar iasacht.
 Airteagal 9
 Ionstraimí incháilithe margaidh airgid
 1. Féadfaidh CMA infheistíocht a
 dhéanamh in ionstraim margaidh airgid ar choinníoll go gcomhlíonann an
 ionstraim na ceanglais seo ar fad a leanas:
 (a)
 baineann sí le ceann amháin de chatagóirí na n‐ionstraimí
 margaidh airgid dá dtagraítear in Airteagal 50(1)(a), (b), (c) nó (h) de Threoir 2009/65/CE.
 (b)
 tá ceann amháin den dá shaintréith seo thíos ag
 roinnt léi:
 (i) tráth a heisiúna, tá aibíocht dhlíthiúil
 397 lá nó níos lú aici;
 (ii) tá aibíocht iarmharach 397 lá nó níos
 lú aici.
 (c)
 tugadh ceann amháin den dá ghrád rátála inmheánaí
 is airde d'eisitheoir na hionstraime margaidh airgid de réir na rialacha atá
 leagtha síos in Airteagail 16 go 19 den Rialachán seo.
 (d)
 I gcás ina mbíonn sé neamhchosanta ar urrúsú, beidh
 sé faoi réir na gceanglas breise atá leagtha síos in Airteagal 10.
 2. Ceadófar do CMAnna
 caighdeánacha infheistíocht a dhéanamh in ionstraim margaidh airgid a ndéantar
 a toradh a choigeartú go rialta i gcomhréir le coinníollacha an mhargaidh
 airgid gach 397 lá nó ar bhonn níos rialta, agus nach bhfuil aibíocht
 iarmharach níos mó ná 2 bhliain aige.
 3. Ní bheidh feidhm ag mír 1(c)
 maidir le hionstraimí margaidh airgid arna n‐eisiúint nó arna ráthú ag
 údarás lárnach nó ag banc ceannais Ballstáit, ag an mBanc Ceannais Eorpach, ag
 an Aontas, ag an Sásra Cobhsaíochta Eorpach ná ag an mBanc Eorpach
 Infheistíochta.
 Airteagal 10
 Urrúsuithe incháilithe
 1. Measfar go bhfuil urrúsú
 incháilithe ar choinníoll go gcomhlíontar na coinníollacha seo ar fad a leanas:
 (a)
 fiachas corparáideach, agus sin amháin, atá sa bhun‐neamhchosaint
 nó sa bhunlinn neamhchosaintí;
 (b)
 fiachas ar ardcháilíocht chreidmheasa agus
 leachtachta atá sa bhunfhiachas corparáideach;
 (c)
 tráth a heisiúna, tá aibíocht dhlíthiúil 397 lá nó
 níos lú ag an mbunfhiachas corparáideach, sin nó tá aibíocht iarmharach 397 lá
 nó níos lú aige.
 2. Chun críche mír 1 a chur
 i bhfeidhm go comhsheasmhach, forbróidh ESMA dréachtchaighdeáin theicniúla
 rialála ina shonrófar:
 (a)
 na coinníollacha agus na cúinsí faoina measfar gur
 fiachas corparáideach, agus sin amháin, atá sa bhun‐neamhchosaint nó sa
 bhunlinn neamhchosaintí;
 (b)
 coinníollacha agus tairsigh uimhriúla lena
 gcinnfear cén uair is fiachas ar ardcháilíocht chreidmheasa agus leachtachta an
 fiachas corparáideach;
 Cuirfidh ESMA na dréachtchaighdeáin theicniúla
 rialála dá dtagraítear sa chéad fhomhír faoi bhráid an Choimisiúin faoin [...].
 Déantar cumhacht a tharmligean chuig an gCoimisiún
 chun na caighdeáin theicniúla rialála dá dtagraítear sa chéad fhomhír a
 ghlacadh i gcomhréir le hAirteagal 10 go hAirteagal 14 de Rialachán
 (AE) Uimh. 1095/2010.
 Airteagal 11
 Taiscí incháilithe le hinstitiúidí creidmheasa
 Féadfaidh CMA infheistíocht a dhéanamh i
 dtaisce le hinstitiúid chreidmheasa ar choinníoll go gcomhlíontar na
 coinníollacha seo a leanas:
 (a)
 is féidir an taisce a aisíoc arna iarraidh sin nó
 is féidir é a tharraingt siar tráth ar bith;
 (b)
 bainfidh an taisce aibíocht amach i dtréimhse nach
 mó ná 12 mhí;
 (c)
 tá oifig chláraithe na hinstitiúide creidmheasa i
 mBallstát nó, má tá oifig chláraithe na hinstitiúide creidmheasa i dtríú tír,
 tá sí faoi réir rialacha stuamachta a mheastar a bheith coibhéiseach leo sin
 atá leagtha síos i ndlí an Aontais i gcomhréir leis an nós imeachta atá leagtha
 síos in Airteagal 107(4) de Rialachán (AE) Uimh. 575/2013.
 Airteagal 12
 Ionstraimí díorthacha airgeadais incháilithe
 Féadfaidh CMA infheistíocht a dhéanamh in
 ionstraim dhíorthach airgeadais má dhéileáiltear uirthi ar mhargadh rialáilte
 dá dtagraítear in Airteagal 50(1)(a), (b) nó (c) de Threoir 2009/65/CE
 nó thar an gcuntar, ar choinníoll go gcomhlíontar na coinníollacha seo ar fad a
 leanas i ngach cás:
 (a)
 is é bunús na hionstraime díorthaí rátaí úis, rátaí
 malairte eachtraí, airgeadraí, nó innéacsanna a sheasann do cheann amháin de na
 catagóirí sin;
 (b)
 níl de chuspóir ag an ionstraim dhíorthach ach fálú
 a dhéanamh ar fhad tréimhse agus rioscaí malartaithe ar gnéithe iad
 d'infheistíochtaí eile an CMA;
 (c)
 is institiúidí atá faoi réir rialála stuamachta
 agus maoirseachta iad na contrapháirtithe in idirbhearta díorthacha thar an
 gcuntar, agus baineann siad leis na catagóirí arna bhformheas ag údaráis
 inniúla Bhallstát baile an CMA;
 (d)
 tá na díorthaigh thar an gcuntar faoi réir luachála
 iontaofa agus infhíoraithe ar bhonn laethúil agus is féidir iad a dhíol, a
 leachtú nó a dhúnadh le hidirbheart fritháirimh tráth ar bith ag a luach
 cothrom ar thionscnamh an CMA.
 Airteagal 13
 Comhaontuithe incháilithe athcheannaigh droim ar ais
 1. Féadfaidh CMA dul i mbun
 comhaontú athcheannaigh droim ar ais ar choinníoll go gcomhlíontar na
 coinníollacha seo ar fad a leanas:
 (a)
 tá sé de cheart ag an CMA deireadh a chur leis an
 gcomhaontú tráth ar bith tar éis fógra dhá lá oibre ar a laghad a fháil;
 (b)
 is ionann i gcónaí luach margaidh na sócmhainní
 arna bhfáil mar chuid den chomhaontú athcheannaigh droim ar ais agus luach an
 airgid thirim a thugtar amach.
 2. Is ionstraimí margaidh airgid
 a chomhlíonann Airteagal 9 iad na sócmhainní arna bhfáil ag an CMA mar
 chuid de chomhaontú athcheannaigh droim ar ais.
 3. Ní bhfaighidh an CMA
 urrúsuithe mar atá sainmhínithe in Airteagal 10 mar chuid de chomhaontú
 athcheannaigh droim ar ais. Ní dhéanfar na sócmhainní arna bhfáil ag an CMA mar
 chuid de chomhaontú athcheannaigh droim ar ais a dhíol, a athinfheistiú, a
 ghealladh, nó a aistriú ar bhealach eile.
 4. Beidh na sócmhainní arna
 bhfáil ag an CMA mar chuid de chomhaontú athcheannaigh droim ar ais ar áireamh agus
 na teorainneacha ar éagsúlú agus ar chomhchruinniú atá leagtha síos sa
 Rialachán seo á ríomh.
 5. De mhaolú ar mhír 2,
 féadfaidh CMA, mar chuid de chomhaontú athcheannaigh droim ar ais, sócmhainní
 leachtacha inaistrithe nó ionstraimí margaidh airgid cé is moite dóibh siúd atá
 i gcomhréir le hAirteagal 9, a fháil ar choinníoll go gcomhlíonann na
 sócmhainní sin ceann amháin de na coinníollacha seo a leanas:
 (a)
 tá siad ar ardcháilíocht chreidmheasa agus is
 údarás lárnach nó banc ceannais Ballstáit, an Banc Ceannais Eorpach, an
 tAontas, an Sásra Eorpach um Chobhsaíocht, an Banc Eorpach Infheistíocht a
 d'eisigh nó atá á ráthú;
 (b)
 is údarás lárnach nó banc ceannais tríú tír a
 d'eisigh nó atá á ráthú, ar choinníoll gur bhain an tríú tír is eisitheoir na
 sócmhainne amach ceann amháin den dá ghrád rátála inmheánaí is airde de réir na
 rialacha atá leagtha síos in Airteagail 16 go 19.
 Nochtfar na sócmhainní arna bhfáil mar chuid de
 chomhaontú athcheannaigh droim ar ais d'infheisteoirí CMA de réir na chéad
 fhomhíre.
 Beidh na sócmhainní arna bhfáil mar chuid de
 chomhaontú athcheannaigh droim ar ais de réir na céad fhomhíre faoi réir na
 rialacha atá leagtha síos i mír 6 d'Airteagal 14.
 6. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 44
 ina sonrófar na ceanglais chainníochtúla agus cháilíochtúla maidir le
 leachtacht is infheidhme i ndáil leis na sócmhainní dá dtagraítear i mír 5,
 agus na ceanglais chainníochtúla agus cháilíochtúla maidir le creidmheas is
 infheidhme i ndáil leis na sócmhainní dá dtagraítear i mír 5(a).
 Chun na críche sin, cuirfidh an Coimisiún san
 áireamh an tuarascáil dá dtagraítear in Airteagal [509(3)] de Rialachán
 (AE) Uimh. 575/2013.
 Glacfaidh an Coimisiún an gníomh tarmligthe dá
 dtagraítear sa chéad fhomhír tráth nach déanaí ná an 31 Nollaig 2014.
 Roinn II
 Forálacha maidir le beartais infheistíochta
 Airteagal 14
 Éagsúlú
 1. Ní infheisteoidh CMA níos mó
 ná 5 % dá shócmhainní in aon cheann díobh seo a leanas:
 (a)
 ionstraimí margaidh airgid arna n‐eisiúint ag
 an gcomhlacht céanna;
 (b)
 taiscí a dhéantar leis an institiúid chreidmheasa
 chéanna;
 2. Ní rachaidh luach carnach na
 neamhchosanta ar fad ar urrúsuithe thar 10 % de shócmhainní CMA.
 3. Ní rachaidh an neamhchosaint
 chomhiomlán ar riosca don aon chontrapháirtí céanna den CMA a eascraíonn ó idirbhearta
 díorthacha thar an gcuntar thar 5 % dá shócmhainní.
 4. Ní rachaidh méid comhiomlán
 an airgid thirim a sholáthrófar don chontrapháirtí céanna den CMA i
 gcomhaontuithe athcheannaigh droim ar ais thar 20 % dá shócmhainní.
 5. D'ainneoin na dteorainneacha
 aonair atá leagtha síos i mír 1 agus i mír 3, ní chuirfidh CMA na
 nithe seo a leanas le chéile, i gcás ina bhfágfadh sin go mbeadh infheistíocht
 de níos mó ná 10 % dá shócmhainní in aon chomhlacht amháin:
 (a)
 infheistíochtaí in ionstraimí margaidh airgid arna n‐eisiúint
 ag an gcomhlacht sin;
 (b)
 taiscí arna ndéanamh leis an gcomhlacht sin;
 (c)
 ionstraimí airgeadais díorthacha thar an gcuntar a
 fhágann go bhfuil an comhlacht sin neamhchosanta ar riosca.
 6. De mhaolú ar mhír 1(a),
 féadfaidh údarás inniúil a údarú a thabhairt do CMA suas go 100 % dá
 shócmhainní a infheistiú, i gcomhréir leis an bprionsabal maidir le scaipeadh
 riosca, in ionstraimí éagsúla margaidh airgid arna n‐eisiúint nó arna
 ráthú ag údarás lárnach, réigiúnach nó áitiúil nó ag banc ceannais Ballstáit, an
 Banc Ceannais Eorpach, an tAontas, an Sásra Eorpach um Chobhsaíocht nó ag an
 Banc Eorpach Infheistíochta, údarás lárnach nó banc ceannais tríú tír, nó ag
 comhlacht poiblí idirnáisiúnta a mbaineann Ballstát amháin nó níos mó leis.
 Ní bheidh feidhm ag an gcéad fhomhír ach amháin i
 gcás ina gcomhlíontar na ceanglais seo ar fad a leanas:
 (a)
 tá ionstraimí margaidh airgid ag an CMA ó shé
 eisiúint dhifriúla ar a laghad den eisitheoir lena mbaineann;
 (b)
 tá an infheistíocht in ionstraimí margaidh airgid
 ón eisiúint chéanna teoranta ag an CMA do 30 % dá shócmhainní ar a mhéad;
 (c)
 luann an CMA go sonrach sna rialacha cistí nó in
 ionstraimí ionchorprúcháin údarás lárnach, réigiúnach nó áitiúil nó banc
 ceannais Ballstáit, an Banc Ceannais Eorpach, an tAontas, an Sásra Eorpach um
 Chobhsaíocht, údarás lárnach nó banc ceannais tríú tír nó comhlacht poiblí
 idirnáisiúnta lena mbaineann Ballstát amháin nó níos mó, a eisíonn nó a
 ráthaíonn ionstraimí margaidh airgid ina bhfuil sé beartaithe aige níos mó ná
 5 % dá shócmhainní a infheistiú;
 (d)
 tá ráiteas soiléir ag an CMA ina réamheolaire agus
 ina teachtaireachtaí margaíochta a tharraingíonn aird ar úsáid an mhaolaithe
 sin agus a léiríonn an t‐údarás lárnach, réigiúnach nó áitiúil nó banc
 ceannais Ballstáit, an Banc Ceannais Eorpach, an tAontas, an Sásra Eorpach um
 Chobhsaíocht, an Banc Eorpach Infheistíochta, údarás lárnach nó banc ceannais
 tríú tír nó an comhlacht poiblí idirnáisiúnta lena mbaineann Ballstát amháin nó
 níos mó, a eisíonn nó a ráthaíonn ionstraimí margaidh airgid ina bhfuil sé
 beartaithe aige níos mó ná 5% dá shócmhainní a infheistiú;
 7. Measfar gur comhlacht aonair
 iad cuideachtaí atá sa ghrúpa céanna chun críocha cuntas comhdhlúite, arna
 rialú le Treoir 83/349/CEE[11]
 ón gComhairle, nó i gcomhréir le rialacha cuntasóireachta idirnáisiúnta
 aitheanta, chun críche na teorainneacha dá dtagraítear i míreanna 1 go 5 a
 ríomh.
 Airteagal 15
 Comhchruinniú
 1. Ní fhéadfaidh CMA níos mó ná
 10 % d'ionstraimí margaidh airgid arna n‐eisiúint ag comhlacht
 aonair a bheith ina sheilbh aige.
 2. Ní bheidh feidhm ag an
 teorainn atá leagtha síos i mír 1 i ndáil le sealúchais ionstraimí
 margaidh airgid arna n‐eisiúint nó arna ráthú ag údarás lárnach,
 réigiúnach nó áitiúil nó ag banc ceannais Ballstáit, an Banc Ceannais Eorpach,
 an tAontas, an Sásra Eorpach um Chobhsaíocht nó an Banc Eorpach Infheistíochta,
 údarás lárnach nó banc ceannais tríú tír, nó ag an gcomhlacht poiblí
 idirnáisiúnta lena mbaineann Ballstát amháin nó níos mó.
 ROINN III
 CÁILÍOCHT CHREIDMHEASA IONSTRAIMÍ MARGAIDH AIRGID
 Airteagal 16
 Nós imeachta um measúnú inmheánach
 1. Déanfaidh bainisteoir CMA nós
 imeachta um measúnú inmheánach atá stuama agus dian a bhunú, a chur chun
 feidhme agus a chur i bhfeidhm go comhsheasmhach d'fhonn cáilíocht chreidmheasa
 ionstraimí margaidh airgid a chinneadh, agus eisitheoir na hionstraime agus
 saintréithe na hionstraime féin á gcur san áireamh.
 2. Beidh an nós imeachta um
 measúnú inmheánach bunaithe ar chóras rátála inmheánaí agus ar mhodheolaíochtaí
 sannacháin atá stuama, dian, córasach agus leanúnach. Beidh na modheolaíochtáí
 sannacháin faoi réir bailíochtú ag an mbainisteoir bunaithe ar thaithí
 stairiúil agus ar fhianaise eimpíreach, lena n‐áirítear cúltástáil.
 3. Comhlíonfaidh an nós imeachta
 um measúnú inmheánach na ceanglais seo a leanas:
 (a)
 áiritheoidh bainisteoir CMA gur de cháilíocht
 leordhóthanach an fhaisnéis a úsáidfear agus rátáil chreidmheasa inmheánach á
 sannadh, go bhfuil sí bord ar bhord leis an aimsir agus gur ó fhoinsí iontaofa
 a tháinig sí. Déanfaidh an bainisteoir sin próiseas éifeachtach a chur chun
 feidhme agus a choinneáil ar bun chun faisnéis ábhartha maidir le saintréithe
 eisitheora a fháil agus a thabhairt cothrom le dáta;
 (b)
 déanfaidh bainisteoir CMA bearta leordhóthanacha a
 ghlacadh agus a chur chun feidhme chun a áirithiú go bhfuil sannadh a rátálacha
 inmheánacha bunaithe ar mhionanailís ar an bhfaisnéis ar fad atá ar fáil agus
 atá ábhartha, agus go bhfuil curtha san áireamh na fachtóirí dinimiciúla
 ábhartha ar fad a imríonn tionchar ar acmhainneacht creidmheasa an eisitheora;
 (c)
 déanfaidh bainisteoir CMA faireachán ar bhonn
 leanúnach ar na rátálacha inmheánacha a shannann sé agus déanfaidh sé
 athbhreithniú ar gach rátáil inmheánach a shanntar ar bhonn bliantúil ar a
 laghad. Déanfaidh an bainisteoir sin athbhreithniú ar an sannadh gach uair a
 dhéanfar athrú ábhartha a d'fhéadfadh tionchar a imirt ar rátáil chreidmheasa
 inmheánach. Cuirfidh an bainisteoir socruithe inmheánacha ar bun chun
 faireachán a dhéanamh ar thionchar aon athruithe ar dhálaí maicreacnamaíocha,
 ar dhálaí sa mhargadh airgeadais nó ar dhálaí sainiúla an eisitheoirí ar a
 rátálacha creidmheasa inmheánacha.
 (d)
 i gcás ina sannann gníomhaireacht rátála
 creidmheasa atá cláraithe leis an ESMA rátáil chreidmheasa d'eisitheoir
 ionstraimí margaidh airgid, measfar gurb ionann an t‐íosghrádú faoin dá
 rátáil chreidmheasa ghearrthéarmacha is airde arna n‐úsáid ag an
 ngníomhaireacht sin agus athrú ábhartha chun críocha phointe (c) agus cuirfidh
 sé de cheangal ar an mbainisteoir nós imeachta sannta nua a chur i bhfeidhm;
 (e)
 déanfar athbhreithniú bliantúil ar a laghad ar
 mhodheolaíochtaí sannacháin lena chinneadh an bhfuil siad
 iomchuí i gcónaí don phunann reatha agus do na dálaí
 seachtracha;
 (f)
 i gcás ina n‐athraítear modheolaíochtaí,
 samhlacha nó príomhbhoinn tuisceana rátála arna n‐úsáid sna nósanna
 imeachta um measúnú inmheánach, déanfaidh bainisteoir CMA athbhreithniú ar na
 rátálacha creidmheasa inmheánacha lena mbaineann a luaithe is féidir é agus
 tráth nach déanaí ná mí tar éis an athrú a dhéanamh;
 (g)
 ní dhéanfaidh na daoine atá i mbun nó freagrach as
 punann an CMA a bhainistiú na rátálacha inmheánacha ná athbhreithnithe
 tréimhsiúla na rátálacha sin ag bainisteoir CMA a shannadh.
 Airteagal 17
 Córas rátála inmheánaí
 1. Sannfar rátáil inmheánach do
 gach eisitheoir a eisíonn ionstraim margaidh airgid a bhfuil sé beartaithe ag
 CMA infheistíocht a dhéanamh inti de réir an nós imeachta um measúnú
 inmheánach.
 2. Comhlíonfaidh struchtúr an
 chórais rátála inmheánaí na ceanglais seo ar fad a leanas:
 (a)
 beidh an córas rátála inmheánaí bunaithe ar scála
 rátála amháin nach léireoidh ach cainníochtú riosca creidmheasa an eisitheora.
 Beidh sé ghrád ar an scála rátála le haghaidh eisitheoirí neamh‐mhainneachtana
 agus grád amháin le haghaidh eisitheoirí mainneachtana;
 (b)
 beidh baint shoiléir idir na gráid a léiríonn
 riosca creidmheasa an eisitheora agus na critéir rátála a úsáidtear le leibhéal
 an riosca creidmheasa sin a dhéanamh amach;
 (c)
 cuirfear san áireamh sa chóras rátála gur
 ionstraimí gearrthéarmacha iad ionstraimí margaidh airgid.
 3. Comhlíonfaidh na critéir
 rátála dá dtagraítear i mír 2(b) na ceanglais seo ar fad a leanas:
 (a)
 cuimseoidh siad ar a laghad táscairí cainníochtúla
 agus cáilíochtúla i dtaobh eisitheoir na hionstraime, agus i dtaobh staid an
 mhargaidh mhaicreacnamaíoch agus an mhargaidh airgeadais;
 (b)
 déanfaidh siad tagairt do na luachanna uimhriúla
 agus cáilíochtúla comhchoiteanna a úsáidtear chun na táscairí cainníochtúla
 agus cáilíochtúla a mheas;
 (c)
 beidh siad leordhóthanach don eisitheoir áirithe
 sin. Déanfar na cineálacha eisitheoirí seo a leanas ar a laghad a aithint:
 údarás ceannasach, réigiúnach nó údarás poiblí áitiúil, corparáidí airgeadais,
 agus corparáidí neamhairgeadais.
 (d)
 I gcás neamhchosanta ar urrúsuithe, cuirfear san
 áireamh iontu riosca creidmheasa an eisitheora, struchtúr an urrúsuithe agus
 riosca creidmheasa na mbunsócmhainní a chur san áireamh.
 Airteagal 18
 Doiciméadú
 1. Déanfaidh bainisteoir CMA taifead
 i scríbhinn ar a nós imeachta um measúnú inmheánach agus ar an gcóras rátála
 inmheánaí. Beidh an méid seo a leanas ann:
 (a)
 sonraí faoi dhéanamh agus faoi chúrsaí oibríochtúla
 na nósanna imeachta um measúnú inmheánach agus na gcóras rátála inmheánaí ar dhóigh
 a ligeann do na húdaráis inniúla sannadh na ngrád áirithe a thuiscint agus
 oiriúnacht shannadh na ngrád sin a mheas;
 (b)
 an bhunréasúnaíocht agus an anailís a thacaíonn le
 cinneadh an bhainisteora maidir leis na critéir rátála agus minicíocht an
 athbhreithnithe. Áireofar san anailís sin na paraiméadair, an tsamhail agus
 teorainneacha na samhla a úsáidtear chun na critéir rátála a roghnú;
 (c)
 gach athrú mór ar an nós imeachta um measúnú
 inmheánach, cúiseanna na n‐athruithe sin san áireamh;
 (d)
 leagan amach an nós imeachta um measúnú inmheánach,
 lena n‐áirítear an próiséas i ndáil le sannadh rátála, agus struchtúr an
 rialaithe inmheánaigh;
 (e)
 tuairiscí iomlána rátála inmheánaí ar eisitheoirí
 agus ar ráthóirí aitheanta;
 (f)
 dátaí sannta na rátálacha inmheánacha;
 (g)
 na príomhshonraí agus an mhodheolaíocht a úsáidtear
 leis an rátáil inmheánach a dhíorthú, lena n‐áirítear na príomhbhoinn
 tuisceana rátála;
 (h)
 an duine nó na daoine a bhfuil sé de chúram air nó
 orthu rátálacha inmheánacha a shannadh.
 2. Beidh mionsonraí an nós
 imeachta um measúnú inmheánach sna rialacha cistí nó i rialacha ionchorprúcháin
 an CMA agus cuirfear na doiciméid ar fad dá dtagraítear i mír 1 ar fáil
 arna iarraidh sin ag údaráis inniúla an CMA, agus ag údaráis inniúla
 bhainisteoir an CMA.
 Airteagal 19
 Gníomhartha tarmligthe
 Tabharfar de chumhacht don Choimisiún
 gníomhartha tarmligthe a ghlacadh i gcomhréir le hAirteagal 44, ina
 sonrófar na pointí seo a leanas:
 (a)
 na coinníollacha faoina meastar na modheolaíochtaí
 sannacháin a bheith stuama, dian, córasach agus leanúnach, agus coinníollacha
 an bhailíochtaithe, dá dtagraítear in Airteagal 16(2);
 (b)
 sainmhínithe gach gráid i ndáil le cainníochtú riosca
 creidmheasa eisitheora dá dtagraítear in Airteagal 17(2)(a), agus na
 critéir chun cainníochtú an riosca creidmheasa dá dtagraítear in Airteagal 17(2)(b)
 a chinneadh;
 (c)
 na luachanna tagartha sonracha do gach táscaire
 cáilíochtúil agus na luachanna tagartha uimhriúla do gach táscaire
 cainníochtúil. Sonrófar luachanna tagartha na dtáscairí le haghaidh gach gráid
 rátála agus na critéir atá in Airteagal 17(3) á gcur san áireamh;
 (d)
 brí an athraithe ábhartha dá dtagraítear in Airteagal 16(3)(c).
 Airteagal 20
 Rialachas an mheasúnaithe ar cháilíocht chreidmheasa
 1. Is iad an lucht bainistíochta
 sinsearach, an comhlacht rialachais agus, nuair is ann dó, feidhm maoirseachta
 bhainisteoir an CMA a dhéanfaidh na nósanna imeachta um measúnú inmheánach a
 fhormheas.
 Beidh tuiscint mhaith ag na páirtithe sin ar an
 nós imeachta um measúnú inmheánach, ar na córais rátála inmheánaí agus ar
 mhodheolaíochtaí sannacháin an bhainisteora agus beidh miontuiscint acu ar na
 tuarascálacha bainteacha.
 2. Cuid lárnach den tuairisciú
 do na páirtithe dá dtagraítear i mír 1 is ea anailís, bunaithe ar rátáil
 inmheánach, ar phróifíl riosca creidmheasa an CMA. Beidh sa tuairisciú sin, ar
 a laghad, an phróifíl riosca de réir gráid, aistriú ó ghrád go grád, meastachán
 ar na paraiméadair ábhartha in aghaidh an ghráid, agus comparáid idir rátaí
 réadaithe mainneachtana. Beidh minicíocht an tuairiscithe ag brath ar thábhacht
 agus ar chineál na faisnéise agus déanfar é ar bhonn bliantúil ar a laghad.
 3. Áiritheoidh an lucht
 bainistíochta sinsearach, ar bhonn leanúnach, go bhfuil an nós imeachta um
 measúnú inmheánach ag oibriú i gceart.
 Cuirfear an lucht bainistíochta sinsearaí ar an
 eolas go rialta faoi fheidhmíocht phróiseas an mheasúnaithe inmheánaigh, na
 réimsí inar aithníodh easnaimh agus faoi stádas iarrachtaí agus gníomhaíochtaí
 arna ndéanamh chun easnaimh a aithníodh roimhe sin a fheabhsú.
 Caibidil III
 Oibleagáidí maidir le bainistiú riosca CMAnna
 Airteagal 21
 Rialacha maidir le punann CMAnna gearrthéarmacha
 Comhlíonfaidh CMA gearrthéarmach i gcónaí na
 ceanglais phunainne go léir a leanas:
 (a)
 ní bheidh meánaibíocht ualaithe a phunainne níos mó
 ná 60 lá;
 (b)
 ní bheidh meánré ualaithe a phunainne níos mó ná
 120 lá;
 (c)
 sócmhainní a aibíonn go laethúil a bheidh in 10% dá
 shócmhainní ar a laghad. Ní bhfaighidh CMA gearrthéarmach aon sócmhainn eile
 seachas sócmhainn a aibíonn go laethúil i gcás ina bhfágfadh éadáil sócmhainne
 eile den sórt sin go mbeadh an CMA gearrthéarmach ansin ag infheistiú níos lú
 ná 10% dá phunann i sócmhainní a aibíonn go laethúil;
 (d)
 sócmhainní a aibíonn go seachtainiúil a bheidh in
 20% dá shócmhainní ar a laghad. Ní bhfaighidh CMA gearrthéarmach aon sócmhainn
 eile seachas sócmhainn a aibíonn go seachtainiúil i gcás ina bhfágfadh éadáil
 sócmhainne eile den sórt sin go mbeadh an CMA gearrthéarmach ansin ag
 infheistiú níos lú ná 20% dá phunann i sócmhainní a aibíonn go seachtainiúil.
 Airteagal 22
 Rialacha maidir le punann CMAnna caighdeánacha
 1. Comhlíonfaidh CMA
 caighdeánach i gcónaí na ceanglais go léir seo a leanas:
 (a)
 beidh ag a phunann i gcónaí meánaibíocht ualaithe
 nach faide ná sé mhí;
 (b)
 beidh ag a phunann i gcónaí meánré ualaithe nach mó
 riamh ná 12 mhí;
 (c)
 sócmhainní a aibíonn go laethúil a bheidh in 10% ar
 a laghad dá shócmhainní a infheistiú in ionstraimí margaidh airgid arna n‐eisiúint
 ag an gcomhlacht céanna. Ní bhfaighidh CMA caighdeánach aon sócmhainn seachas
 sócmhainn a aibíonn go laethúil sa chás gurb éard a bheadh de thoradh ar an
 sócmhainn sin a fháil níos lú ná 10% dá phunann a bheith infheistithe i
 sócmhainní a aibíonn go laethúil ag an CMA caighdeánach;
 (d)
 sócmhainní a aibíonn go seachtainiúil a bheidh in
 20% ar a laghad dá shócmhainní. Ní bhfaighidh CMA caighdeánach aon sócmhainn
 seachas sócmhainn a aibíonn go seachtainiúil sa chás gurb éard a bheadh de
 thoradh ar an sócmhainn sin a fháil níos lú ná 20% dá phunann a bheith
 infheistithe i sócmhainní a aibíonn go seachtainiúil ag an CMA caighdeánach;
 2. Féadfaidh CMA caighdeánach
 suas le 10% dá shócmhainní a infheistiú in ionstraimí margaidh airgeadais arna
 eisiúint ag an aon chomhlacht.
 3. D'ainneoin na teorann aonair
 atá leagtha síos i mír 2 féadfaidh CMA caighdeánach aon cheann de na nithe
 seo a leanas a chur le chéile, i gcás ina bhfágfadh sin go mbeadh suas le 15%
 dá shócmhainní infheistithe in aon chomhlacht amháin:
 (a)
 infheistíochtaí in ionstraimí margaidh airgid arna n‐eisiúint
 ag an gcomhlacht sin;
 (b)
 taiscí arna ndéanamh leis an gcomhlacht sin;
 (c)
 ionstraimí díorthacha airgeadais thar an gcuntar a
 fhágann an comhlacht sin neamhchosanta ar riosca contrapháirtí.
 4. Aon sócmhainní punainne a n‐infheistíonn
 CMA caighdeánach iontu de réir mhír 2 agus mhír 3, nochtfar iad
 d'infheisteoirí sa CMA sin.
 5. Ní bheidh CMA caighdeánach
 ina CMA ar seasmhach glanluach a shócmhainní.
 Airteagal 23
 Rátálacha creidmheasa CMAnna
 Ní iarrfaidh an CMA ná bainisteoir an CMA ar
 ghníomhaireacht rátála creidmheasa an CMA a rátáil ná ní thabharfaidh sé
 maoiniú di chuige sin.
 Airteagal 24
 An beartas ‘Bíodh aithne agat ar do chustaiméirí’
 1. Déanfaidh bainisteoir an CMA
 nósanna imeachta a bhunú, a chur chun feidhme agus a chur i bhfeidhm agus glacfaidh
 sé cúram cuí chun líon na n‐infheisteoirí i CMA áirithe, a riachtanais
 agus a n‐iompraíocht agus méid a sealúchas a shainaithint d'fhonn an
 tionchar a bheadh ag fuascailtí comhthráthacha ag roinnt infheisteoirí a thuar
 go cruinn. Chuige sin, cuirfidh bainisteoir an CMA an méid seo a leanas ar a
 laghad san áireamh:
 (d)
 pátrúin inaitheanta maidir le riachtanais airgid
 infheisteoirí;
 (e)
 sofaisticiúlacht na n‐infheisteoirí difriúla;
 (f)
 col riosca na n‐infheisteoirí difriúla;
 (g)
 méid an chomhghaoil nó na ndlúthnasc idir
 infheisteoirí difriúla sa CMA.
 2. Áireoidh bainisteoir an CMA
 an méid seo a leanas:
 (h)
 nach mó, tráth ar bith, luach na n‐aonad nó
 na scaireanna atá i seilbh infheisteora aonair ná luach na sócmhainní a aibíonn
 go laethúil;
 (i)
 i gcás ina ndéanann infheisteoir fuascailt, nach
 ndéanfaí difear ábhartha do phróifíl leachtachta an CMA.
 Airteagal 25
 Tástáil struis
 1. Beidh próisis fhónta tástála
 struis ar bun do gach CMA a fhágfaidh gur féidir teagmhais fhéideartha nó
 athruithe todhchaí sna dálaí eacnamaíocha a rachadh i gcion go mífhabhrach ar
 an CMA a aithint. Déanfaidh bainisteoir CMA tástáil struis go rialta agus
 forbróidh sé pleananna gníomhaíochta do chásanna éagsúla a d’fhéadfadh a bheith
 ann.
 Beidh na tástálacha struis bunaithe ar chritéir
 oibiachtúla agus cuirfear san áireamh na héifeachtaí a bheadh ag géarchásanna
 dealraitheacha. Maidir leis na cásanna a áireofar sna tástálacha struis,
 cuirfear san áireamh iontu paraiméadair thagartha ar a laghad, lena n‐áirítear
 na fachtóirí seo a leanas:
 (a)
 athruithe hipitéiseacha ar leibhéal leachtachta na
 sócmhainní i bpunann an CMA;
 (b)
 athruithe hipitéiseacha ar leibhéal an riosca
 creidmheasa a bhaineann leis na sócmhainní i bpunann an CMA, lena n‐áirítear
 teagmhais chreidmheasa agus teagmhais rátála;
 (c)
 athruithe hipitéiseacha ar na rátaí úis;
 (d)
 leibhéil hipitéiseacha fuascailte.
 2. Ina theannta sin, i gcás
 CMAnna ar seasmhach glanluach a shócmhainní, measúnófar leis na tástálacha
 struis an difear a bheadh ann i gcásanna éagsúla idir an glanluach sócmhainní
 seasmhach in aghaidh an aonaid nó na scaire agus an glanluach sócmhainní in
 aghaidh an aonaid nó na scaire, agus an tionchar atá ag an difear ar an maolán
 GLS.
 3. I gcás ina léiríonn an
 tástáil struis go bhfuil an CMA leochaileach, déanfaidh bainisteoir an CMA
 beart chun stóinseacht an CMA a neartú, lena n‐áirítear bearta a
 athneartóidh leachtacht nó cáilíocht shócmhainní an CMA.
 4. Cinnfidh bord stiúrtha
 bhainisteoir an CMA a mhinice a dhéanfar tástálacha struis, tar éis a mheas cad
 is eatramh iomchuí agus réasúnta ann i bhfianaise dhálaí an mhargaidh agus tar
 éis aon athruithe a cheaptar a thiocfaidh ar phunann an CMA a mheas. Uair sa
 bhliain a bheidh i gceist ar laghad.
 5. Cuirfear tuarascáil
 fhorleathan le torthaí na tástála struis faoi bhráid bhord stiúrtha
 bhainisteoir an CMA lena scrúdú. Leasóidh an bord stiúrtha an plean
 gníomhaíochta atá beartaithe más gá agus faomhfaidh sé an plean gníomhaíochta
 críochnaitheach.
 Is i bhfoirm scríofa a tharraingeofar suas an
 tuarascáil ina leagfar amach torthaí na tástála struis agus an plean
 gníomhaíochta agus coinneofar í ar feadh cúig bliana ar a laghad.
 6. Cuirfear an tuarascáil ina
 mbeidh torthaí na tástála struis faoi bhráid údaráis inniúla bhainisteoir an
 CMA. Seolfaidh na húdaráis inniúla an tuarascáil chuig an Údarás Eorpach Urrús
 agus Margaí.
 7. Eiseoidh ESMA treoirlínte
 d’fhonn paraiméadair choiteanna thagartha a bhunú do na cásanna a áireofar sna
 tástálacha struis, agus na fachtóirí a shonraítear i mír 1 á gcur san
 áireamh. Tabharfar na treoirlínte cothrom le dáta ar a laghad gach bliain agus
 na forbairtí margaidh is déanaí á gcur san áireamh.
 Caibidil IV
 Rialacha luachála
 Airteagal 26
 Sócmhainní CMA a luacháil
 1. Déanfar sócmhainní CMA a
 luacháil ar bhonn laethúil ar a laghad.
 2. Aon uair is féidir é, úsáidfear
 marcáil ón margadh chun sócmhainní CMA a luacháil.
 3. Agus marcáil ón margadh á
 déanamh, déanfar na sócmhainní a luacháil agus an taobh is stuama de
 thairiscint agus atairiscint ina bhonn léi ach amháin más féidir leis an
 institiúid an cuntas a ghlanadh sa mheánmhargadh.
 Agus marcáil ón margadh á déanamh, ní úsáidfear
 ach sonraí margaidh d’ardcháilíocht. Déanfar cáilíocht na sonraí margaidh a
 mheas ar bhonn na bhfachtóirí go léir a leanas:
 (a)
 líon agus cáilíocht na gcontrapháirtithe;
 (b)
 méid agus láimhdeachas na sócmhainne sin sa
 mhargadh;
 (c)
 méid na heisiúna agus an chuid den eisiúint atá
 beartaithe ag an CMA a cheannach nó a dhíol.
 4. I gcás nach féidir marcáil ón
 margadh a dhéanamh nó nach leor cáilíocht na sonraí margaidh, déanfar sócmhainn
 CMA a luacháil go coimeádach trí mharcáil de réir samhla a úsáid.
 Déanfaidh an tsamhail luach intreach na sócmhainne
 a mheas go cruinn, bunaithe ar na príomhfhachtóirí cothrom le dáta seo a
 leanas:
 (a)
 méid agus láimhdeachas na sócmhainne sin sa
 mhargadh;
 (b)
 méid na heisiúna agus an chuid den eisiúint atá
 beartaithe ag an CMA a cheannach nó a dhíol;
 (c)
 an riosca margaidh, an riosca ráta úis agus an
 riosca creidmheasa a bhaineann leis an tsócmhainn.
 Agus marcáil de réir samhla á déanamh, ní
 úsáidfear aon samhlacha luachála atá bunaithe ar chostas amúchta.
 5. I dteannta mhodh na marcála
 ón margadh dá dtagraítear i mír 2 agus i mír 3 agus mhodh na marcála
 de réir samhla dá dtagraítear i mír 4, féadfar sócmhainní CMA ar seasmhach
 glanluach a shócmhainní a luacháil freisin trí mhodh an chostais amúchta a
 úsáid.
 Airteagal 27
 Glanluach sócmhainní in aghaidh an aonaid nó na scaire a ríomh
 1. Is é atá i ‘nglanluach sócmhainní
 in aghaidh an aonaid nó na scaire' an difríocht idir suim sócmhainní uile CMA
 agus suim dhliteanais uile an CMA, arna luacháil i gcomhréir le modh na marcála
 ón margadh agus modh na marcála de réir samhla, arna roinnt ansin ar líon na n‐aonad
 nó na scaireanna den CMA atá i gcúrsaíocht.
 Déanfar an glanluach sócmhainní in aghaidh an
 aonaid nó na scaire a ríomh do gach CMA, is cuma más CMA ar seasmhach glanluach
 a shócmhainní é nó nach ea.
 2. Déanfar an glanluach
 sócmhainní in aghaidh an aonaid nó na scaire a shlánú chuig an mbonnphointe is
 gaire nó chuig a choibhéis nuair a fhoilsítear an glanluach sócmhainní in aonad
 airgeadra.
 3. Déanfar an glanluach
 sócmhainní in aghaidh an aonaid nó na scaire de CMA a ríomh go laethúil ar a
 laghad.
 4. Is éard atá i ‘nglanluach
 sócmhainní seasmhach in aghaidh an aonaid nó na scaire' an difríocht idir suim na
 sócmhainní uile atá CMA ar seasmhach glanluach a shócmhainní agus suim na ndliteanas
 uile atá ag CMA seasmhach glanluach a shócmhainní, arna luacháil i gcomhréir le
 modh an chostais amúchta, arna roinnt ansin ar líon na n‐aonad nó na
 scaireanna den CMA ar seasmhach glanluach a shócmhainní atá i gcúrsaíocht.
 5. Féadfar an glanluach
 sócmhainní seasmhach in aghaidh an aonaid nó na scaire atá ag CMA ar seasmhach
 glanluach a shócmhainní a shlánú chuig an bpointe céatadáin is gaire nó chuig a
 choibhéis nuair a fhoilsítear an glanluach sócmhainní in aonad airgeadra.
 6. Déanfar faireachán go
 leanúnach ar an difríocht idir an glanluach sócmhainní seasmhach in aghaidh an
 aonaid nó na scaire agus ar an nglanluach sócmhainní in aghaidh an aonaid nó na
 scaire atá ag CMA ar seasmhach glanluach a shócmhainní.
 Airteagal 28
 Praghas eisiúna agus fuascailte
 1. Déanfar na haonaid nó na
 scaireanna de CMA a eisiúint nó a fhuascailt ag praghas atá cothrom le glanluach
 sócmhainní an CMA in aghaidh an aonaid nó na scaire.
 2. De mhaolú ar mhír 1,
 déanfar na haonaid nó na scaireanna de CMA ar seasmhach glanluach a shócmhainní
 a eisiúint nó a fhuascailt ag praghas atá cothrom le glanluach sócmhainní
 seasmhach an CMA in aghaidh an aonaid nó na scaire.
 Caibidil V
 Ceanglais shonracha i leith CMAnna ar seasmhach glanluach a sócmhainní
 Airteagal 29
 Ceanglais bhreise i leith CMAnna ar seasmhach glanluach a sócmhainní
 1. Ní úsáidfidh CMA modh an
 chostais amúchta chun luacháil a dhéanamh, ní fhógróidh sé glanluach sócmhainní
 seasmhach in aghaidh an aonaid nó na scaire ná ní dhéanfaidh sé an glanluach
 sócmhainní seasmhach in aghaidh an aonaid nó na scaire a shlánú chuig an
 bpointe céatadáin is gaire ná chuig a choibhéis nuair a fhoilsítear an glanluach
 sócmhainní in aonad airgeadra, ach amháin má tá an CMA údaraithe go sainráite
 mar CMA ar seasmhach glanluach a shócmhainní.
 2. Comhlíonfaidh CMA ar
 seasmhach glanluach a shócmhainní na ceanglais bhreise go léir a leanas:
 (a)
 tá maolán GLS bunaithe aige i gcomhréir leis na
 ceanglais in Airteagal 30;
 (b)
 tá údarás inniúil an CMA ar seasmhach glanluach a
 shócmhainní sásta le plean mionsonraithe an CMA sin ina sonraítear na rialacha
 mionsonraithe maidir le húsáid an mhaoláin i gcomhréir le hAirteagal 31;
 (c)
 tá údarás inniúil an CMA ar seasmhach glanluach a
 shócmhainní sásta le socruithe an CMA sin maidir leis an maolán a athlíonadh
 agus tá sé sásta le láidreacht airgeadais an eintitis atá ceaptha an t‐athlíonadh
 a mhaoiniú;
 (d)
 tá i rialacha nó ionstraimí ionchorprúcháin an CMA ar
 seasmhach glanluach a shócmhainní nósanna imeachta soiléire i leith an CMA sin
 a thiontú ina CMA nach gceadaítear dó modh an chostais amúchta ná na modhanna
 slánaithe a úsáid;
 (e)
 tá struchtúir rialachais thrédhearcacha shoiléire i
 bhfeidhm ag an CMA ar seasmhach glanluach a shócmhainní agus ag a bhainisteoir
 lena sainaithnítear agus lena sanntar go glan soiléir cúraimí do na leibhéil
 éagsúla rialachais;
 (f)
 tá uirlisí soiléire éifeachtacha cumarsáide
 bunaithe ag an CMA ar seasmhach glanluach a shócmhainní i leith cumarsáide le
 hinfheisteoirí, uirlisí a áirithíonn go gcuirtear ar an eolas go pras iad i
 gcás an maolán GLS a bheith á úsáid nó á athlíonadh agus i gcás an CMA ar
 seasmhach glanluach a shócmhainní a thiontú;
 (g)
 beidh sé ráite go soiléir i rialacha nó in
 ionstraimí ionchorprúcháin an CMA ar seasmhach glanluach a shócmhainní nach
 féidir leis an CMA de ar seasmhach glanluach a shócmhainní tacaíocht
 sheachtrach a fháil seachas trí bhíthin an mhaoláin GLS.
 Airteagal 30
 Maolán GLS
 1. Déanfaidh gach CMA ar
 seasmhach glanluach a shócmhainní maolán GLS a bhunú agus a choimeád ar bun,
 maolán arb ionann é i gcónaí agus 3% ar a laghad de luach iomlán shócmhainní an
 CMA ar seasmhach glanluach a shócmhainní. Déanfar luach iomlán shócmhainní an
 CMA ar seasmhach glanluach a shócmhainní a ríomh trí luachanna gach sócmhainne
 de chuid an CMA a shuimiú, luachanna arna gcinneadh i gcomhréir le hAirteagal 26(3)
 nó (4).
 Ní úsáidfear an maolán GLS ach chun difríochtaí a
 chlúdach idir glanluach sócmhainní seasmhach an CMA ar seasmhach glanluach a
 shócmhainní in aghaidh an aonaid nó na scaire agus glanluach sócmhainní an CMA ar
 seasmhach glanluach a shócmhainní in aghaidh an aonaid nó na scaire mar a
 leagtar síos in Airteagal 31.
 2. Ní áireofar na méideanna sa
 mhaolán GLS i ríomh ghlanluach sócmhainní nó glanluach sócmhainní seasmhach an
 CMA ar seasmhach glanluach a shócmhainní.
 3. Airgead tirim amháin a bheidh
 sa mhaolán GLS.
 4. Coinneofar an maolán GLS i
 gcuntas cosanta cúltaca a osclaíodh le hinstitiúid creidmheasa a chomhlíonann
 na ceanglais in Airteagal 11(c), cuntas a bheidh in ainm an CMA agus ar a
 shon.
 Beidh an cuntas cúltaca leithscartha ó aon chuntas
 eile de chuid an CMA, ó chuntais bhainisteoir an CMA, ó chuntais chliaint eile
 na hinstitiúide creidmheasa, agus ó chuntais aon eintiteas eile a thugann
 maoiniú don mhaolán GLS.
 Ní bheidh an cuntas cúltaca ná aon mhéideanna sa
 chuntas cúltaca faoi réir aon ghealltáin, aon liain ná aon socrú
 comhthaobhachta. I gcás dhócmhainneacht bhainisteoir an CMA, nó na hinstitiúide
 creidmheasa inar osclaíodh an cuntas nó aon eintitis a thug maoiniú don mhaolán
 GLS, ní bheidh an cuntas cúltaca ar fáil lena dháileadh ar chreidiúnaithe an
 eintitis dhócmhainnigh ná lena réadú chun leasa na gcreidiúnaithe sin.
 5. Is chun leasa an CMA agus
 chuige sin amháin a úsáidfear an cuntas cúltaca. Ní aistreofar cistí ón gcuntas
 cúltaca ach amháin faoi na coinníollacha a leagtar síos in Airteagal 31(2)(b)
 agus in Airteagal 31(3)(a).
 6. Fíoróidh taisceánach an CMA ar
 seasmhach glanluach a shócmhainní go bhfuil aon aistriú ón gcuntas cúltaca i
 gcomhréir le forálacha na Caibidle seo.
 7. Bunóidh an CMA ar seasmhach
 glanluach a shócmhainní socruithe soiléire agus mionsonraithe i scríbhinn leis
 an eintiteas atá ceaptha athlíonadh an mhaoláin GLS a mhaoiniú. Beidh
 gealltanas sainráite sna socruithe go maoineofar an t‐athlíonadh agus cuirfear
 de cheangal ar an eintiteas an t‐athlíonadh a mhaoiniú óna acmhainní
 airgeadais féin.
 Nochtfar na socruithe maidir leis an athlíonadh
 agus céannacht an eintitis atá ceaptha an t‐athlíonadh a mhaoiniú i
 rialacha an chiste nó in ionstraimí ionchorprúcháin an CMA ar seasmhach
 glanluach a shócmhainní.
 Airteagal 31
 Úsáid an mhaoláin GLS
 1. Ní úsáidfear an maolán GLS
 ach amháin i gcás suibscríbhinní agus fuascailtí chun an difríocht idir an glanluach
 sócmhainní seasmhach in aghaidh an aonaid nó na scaire agus an glanluach
 sócmhainní in aghaidh an aonaid nó na scaire a chothromú.
 2. Chun críocha mhír 1, i
 gcás suibscríbhinní:
 (a)
 i gcás ina bhfuil an glanluach sócmhainní seasmhach
 ag ar shuibscríobh aonad nó scair níos airde ná an glanluach sócmhainní in
 aghaidh an aonaid nó na scaire, cuirfear an difríocht dhearfach chun sochair
 don chuntas cúltaca;
 (b)
 i gcás ina bhfuil an glanluach sócmhainní seasmhach
 ag ar shuibscríobh aonad nó scair níos ísle ná an glanluach sócmhainní in
 aghaidh an aonaid nó na scaire, cuirfear an difríocht dhiúltach de dhochar an
 chuntais chúltaca.
 3. Chun críocha mhír 1, i
 gcás fuascailtí:
 (a)
 i gcás ina bhfuil an glanluach sócmhainní seasmhach
 ag ar shuibscríobh aonad nó scair níos airde ná an GLS in aghaidh an aonaid nó
 na scaire, cuirfear an difríocht dhiúltach de dhochar an chuntais chúltaca;
 (b)
 i gcás ina bhfuil an glanluach sócmhainní seasmhach
 ag ar shuibscríobh aonad nó scair níos ísle ná an GLS in aghaidh an aonaid nó
 na scaire, cuirfear an difríocht dhearfach chun sochar don chuntas cúltaca.
 Airteagal 32
 Nós imeachta géaraithe
 1. Déanfaidh CMA ar seasmhach
 glanluach a shócmhainní nós imeachta géaraithe a bhunú agus a chur chun feidhme
 a áiritheoidh gur daoine atá inniúil gníomhú go tráthúil ar son an chiste iad
 na daoine a mheasann an difríocht dhiúltach idir an glanluach sócmhainní
 seasmhach in aghaidh an aonaid nó na scaire agus an glanluach sócmhainní in
 aghaidh an aonaid nó na scaire.
 2. Ceanglófar leis an nós
 imeachta géaraithe:
 (a)
 go gcuirfear lucht bainistíochta sinsearach an CMA ar
 seasmhach glanluach a shócmhainní ar an eolas má bhaineann an difríocht
 dhiúltach 10 mbonnphointe nó a choibhéis amach nuair a fhoilsítear an glanluach
 sócmhainní in aonad airgeadra;
 (b)
 go gcuirfear bord stiúrtha bhainisteoir an CMA ar
 seasmhach glanluach a shócmhainní, údaráis inniúla an CMA ar seasmhach
 glanluach a shócmhainní agus ESMA ar an eolas má bhaineann an difríocht
 dhiúltach 15 bhonnphointe nó a choibhéis amach nuair a fhoilsítear an glanluach
 sócmhainní in aonad airgeadra;
 (c)
 go ndéanfaidh daoine inniúla fáth na difríochta
 diúltaí a mheas agus go ndéanfar beart iomchuí chun na héifeachtaí diúltacha a
 laghdú.
 Airteagal 33
 Athlíonadh an mhaoláin GLS
 1. Gach uair a thiteann méid an
 mhaoláin GLS faoi 3% déanfar é a athlíonadh.
 2. I gcás nach ndéantar an
 maolán GLS a athlíonadh agus go bhfanann méid an mhaoláin GLS 10
 mbonnphointe faoi na 3% dá dtagraítear in Airteagal 30(1), scoirfidh an
 CMA láithreach de bheith ina CMA ar seasmhach glanluach a shócmhainní agus
 cuirfear toirmeasc air modh an chostais amúchta nó modhanna slánaithe a úsáid.
 Cuirfidh an CMA ar seasmhach glanluach a
 shócmhainní gach infheisteoir ar an eolas faoi sin i scríbhinn ar bhealach
 soiléir sothuigthe.
 Airteagal 34
 Cumhachtaí an údaráis inniúil maidir leis an maolán GLS
 1. Tabharfar fógra láithreach
 d’údarás inniúil an CMA ar seasmhach glanluach a shócmhainní má thiteann méid
 an mhaoláin GLS faoi 3%.
 2. Tabharfar fógra láithreach
 d’údarás inniúil an CMA ar seasmhach glanluach a shócmhainní agus don Údarás
 Eorpach Urrús agus Margaí ar laghdú 10 mbonnphointe faoi bhun na 3% dá
 dtagraítear in Airteagal 30(1) a theacht ar mhéid an mhaoláin GLS.
 3. Tar éis an fógra dá
 dtagraítear i mír 1 a fháil, déanfaidh an t‐údarás inniúil
 dianfhaireachán ar an CMA ar seasmhach glanluach a shócmhainní.
 4. Tar éis an fógra dá
 dtagraítear i mír 2 a fháil, fíoróidh an t‐údarás inniúil gur
 athlíonadh an maolán GLS nó gur scoir an CMA de bheith ag maíomh gur CMA ar
 seasmhach glanluach a shócmhainní atá ann agus gur chuir sé a infheisteoirí ar
 an eolas faoi sin.
 Caibidil VI
 Tacaíocht sheachtrach
 Airteagal 35
 Tacaíocht sheachtrach
 1. Ní fhéadfaidh CMA ar
 seasmhach glanluach a shócmhainní tacaíocht sheachtrach a fháil seachas san
 fhoirm agus faoi na coinníollacha a leagtar síos in Airteagail 30 go 34.
 2. Ní bheidh cead ag CMAnna nach
 CMAnna ar seasmhach glanluach a shócmhainní iad tacaíocht sheachtrach a fháil,
 seachas faoi na coinníollacha a leagtar síos in Airteagal 36.
 3. Ciallóidh tacaíocht
 sheachtrach tacaíocht dhíreach nó indíreach a thairgeann tríú páirtí arb is aidhm
 leis, nó arb é a bheadh mar thoradh uirthi dáiríre, leachtacht an CMA a ráthú
 nó glanluach sócmhainní an CMA in aghaidh an aonaid nó na scaire a chobhsú.
 Tacaíocht sheachtrach a bheidh sa mhéid seo a
 leanas:
 (a)
 instealltaí airgid thirim ó thríú páirtí;
 (b)
 tríú páirtí sócmhainní an CMA a cheannach ag
 praghas boilscithe;
 (c)
 tríú páirtí aonaid nó scaireanna an CMA a cheannach
 chun leachtacht a sholáthar don chiste;
 (d)
 aon chineál ráthaíochta follasaí nó intuigthe, aon
 bharánta nó litir tacaíochta chun leasa an CMA a eisíonn tríú páirtí;
 (e)
 aon ghníomh a dhéanann tríú páirtí a bhfuil mar
 chuspóir díreach nó indíreach aige próifíl leachtachta an CMA agus GLS an CMA
 in aghaidh an aonaid nó na scaire a choinneáil.
 Airteagal 36
 Imthosca eisceachtúla
 1. In imthosca eisceachtúla a
 bhfuil bonn cirt leo de dheasca impleachtaí sistéamacha nó dálaí díobhálacha
 margaidh, féadfaidh an t‐údarás inniúil cead a thabhairt do CMA nach CMA ar
 seasmhach glanluach a shócmhainní tacaíocht sheachtrach a fháil, ar tacaíocht í
 dá dtagraítear in Airteagal 35 agus atá beartaithe leachtacht an CMA a
 ráthú nó glanluach sócmhainní an CMA in aghaidh an aonaid nó na scaire a
 chobhsú, nó a bheadh an méid sin mar thoradh uirthi dáiríre, ar an gcoinníoll
 go gcomhlíontar na coinníollacha go léir a leanas:
 (a)
 tugann an CMA údar leis an ngá atá leis an
 tacaíocht sheachtrach agus léiríonn sé le fianaise dhochloíte go bhfuil gá
 práinneach leis an tacaíocht sin;
 (b)
 tá an tacaíocht sheachtrach teoranta ó thaobh an méid
 atá le soláthar agus an tréimhse ama a mbeidh sé ar fáil lena linn;
 (c)
 tá an t‐údarás inniúil sásta go bhfuil
 soláthraí na tacaíochta seachtraí fónta ó thaobh airgeadais de agus gur leor a
 acmhainní airgeadais chun aon chaillteanais a sheasamh, gan aon éifeachtaí
 díobhálacha, a d'fhéadfadh teacht as tabhairt na tacaíochta seachtraí.
 2. Chun críocha mhír 1(c),
 i gcás inar eintiteas é soláthraí na tacaíochta seachtraí atá faoi réir
 maoirseachta stuamachta, iarrfar comhaontú údarás maoirseachta an eintitis sin
 d’fhonn a áirithiú go mbeidh an tacaíocht a thabharfaidh an t‐eintiteas
 faoi réir cistí dílse leordhóthanacha arna soláthar ag an eintiteas agus go
 bhfuil an tacaíocht ag teacht le córas bainistíochta riosca an eintitis sin.
 3. I gcás ina gcomhlíontar na
 coinníollacha maidir le tacaíocht sheachtrach a fháil dá dtagraítear i mír 1,
 cuirfidh an CMA gach infheisteoir ar an eolas faoi sin láithreach i scríbhinn
 ar bhealach soiléir sothuigthe.
 Caibidil VII
 Ceanglais trédhearcachta
 Airteagal 37
 Trédhearcacht
 1. Tabharfaidh CMA le fios go
 soiléir cé acu CMA gearrthéarmach nó caighdeánach é in aon doiciméad,
 tuarascáil, ráiteas, fógra, litir, nó fianaise scríofa eile, bídís ina
 ndoiciméid sheachtracha nó inmheánacha, a eisíonn sé féin nó a bhainisteoir
 agus atá dírithe ar infheisteoirí ionchasacha, ar shealbhóirí aonad, ar
 gheallsealbhóirí nó ar údaráis inniúla an CMA nó a bhainisteoir, nó atá
 beartaithe lena ndáileadh orthu siúd.
 Tabharfaidh CMA ar seasmhach glanluach a
 shócmhainní le fios go soiléir gur CMA ar seasmhach glanluach a shócmhainní é
 in aon doiciméad, tuarascáil, ráiteas, fógra, litir, nó fianaise scríofa eile,
 bíodh siad ina ndoiciméid sheachtracha nó inmheánacha, a eisíonn sé féin nó a
 bhainisteoir agus atá dírithe ar infheisteoirí ionchasacha, ar shealbhóirí
 aonad, ar gheallsealbhóirí nó ar údaráis inniúla an CMA nó a bhainisteoir, nó
 atá beartaithe lena ndáileadh orthu siúd.
 2. In aon doiciméad de chuid an
 CMA a úsáidfear chun críocha margaíochta, áireofar go soiléir ann na ráitis go
 léir a leanas:
 (a)
 nach infheistíocht ráthaithe é an CMA;
 (b)
 nach mbraitheann an CMA ar thacaíocht sheachtrach
 chun leachtacht an CMA a ráthú ná chun an glanluach sócmhainní in aghaidh an
 aonaid nó na scaire a chobhsú;
 (c)
 gurb é an t‐infheisteoir a iompróidh an
 riosca go gcaillfear an bunairgead.
 3. Ní thabharfar le fios in aon
 chumarsáid ón CMA nó óna bhainisteoir leis na hinfheisteoirí nó le
 hinfheisteoirí ionchasacha go bhfuil infheistíocht in aonaid nó i scaireanna an
 CMA ráthaithe.
 4. Tabharfar eolas soiléir
 d’infheisteoirí i CMA faoin modh nó faoi na modhanna a úsáideann an CMA chun
 sócmhainní an CMA a luacháil agus chun an glanluach sócmhainní a ríomh.
 5. I dteannta na faisnéise a
 thabharfar i gcomhréir le míreanna 1 go 4, míneoidh CMA ar seasmhach
 glanluach a shócmhainní go soiléir d’infheisteoirí agus d’infheisteoirí
 ionchasacha úsáid mhodh an chostais amúchta agus/nó úsáid modhanna slánaithe.
 Cuirfidh CMA ar seasmhach glanluach a shócmhainní in iúl an méid atá ina
 mhaolán GLS, an nós imeachta chun an glanluach sócmhainní seasmhach in aghaidh
 an aonaid nó na scaire agus an GLS in aghaidh an aonaid nó na scaire a
 chothromú agus luafaidh sé go soiléir ról an mhaoláin agus na rioscaí a
 bhaineann leis. Cuirfidh an CMA ar seasmhach glanluach a shócmhainní in iúl go
 soiléir na rialacha mionsonraithe a bhaineann le hathlíonadh an mhaoláin GLS
 agus an t‐eintiteas atá ceaptha an t‐athlíonadh a mhaoiniú.
 Cuirfidh sé ar fáil d'infheisteoirí gach faisnéis maidir le comhlíonadh na
 gcoinníollacha a leagtar amach in Airteagal 29(2)(a) go (g).
 Airteagal 38
 Tuairisciú do na húdaráis inniúla
 1. I gcás gach CMA atá á
 bhainistiú, déanfaidh bainisteoir an CMA faisnéis a thuairisciú d'údarás
 inniúil an CMA, ar bhonn ráithiúil ar a laghad. Arna iarraidh sin don
 bhainisteoir, tabharfaidh sé an fhaisnéis d'údarás inniúil an bhainisteora
 freisin murab ionann é agus údarás inniúil an CMA.
 2. San fhaisnéis arna tuairisciú
 de bhun mhír 1, beidh na poncanna seo a leanas:
 (a)
 cineál agus sainghnéithe an CMA;
 (b)
 táscairí punainne amhail luach iomlán na
 sócmhainní, glanluach sócmhainní, meánaibíocht ualaithe, meánré ualaithe,
 miondealú ar aibíocht, leachtacht agus toradh;
 (c)
 méid agus forás an mhaoláin GLS;
 (d)
 torthaí na dtástálacha struis;
 (e)
 faisnéis ar na sócmhainní arna sealbhú i bpunann an
 CMA:
 (i) saintréithe gach sócmhainne, amhail an t‐ainm,
 tír, catagóir eisitheora, riosca eisitheora nó aibíocht eisitheora, agus na
 rátálacha inmheánacha a shanntar di;
 (ii) cineál na sócmhainne, lena n‐áirítear
 mionsonraí faoin gcontrapháirt i gcás díorthach nó comhaontuithe athcheannaigh
 droim ar ais;
 (f)
 faisnéis faoi dhliteanais an CMA, lena n‐áirítear
 na pointí seo a leanas:
 (i) an tír ina bhfuil an t‐infheisteoir
 bunaithe;
 (ii) an catagóir infheisteora;
 (iii) aon ghníomhaíocht suibscríbhinne nó
 fuascailte.
 Más gá agus má tá bonn cirt leis, féadfaidh
 údaráis inniúla faisnéis bhreise a iarraidh.
 3. Ullmhóidh ESMA dréachtchaighdeáin
 theicniúla cur chun feidhme chun teimpléad tuairiscithe a bhunú ina mbeidh an
 fhaisnéis ar fad a liostaítear i mír 2.
 Tugtar cumhacht don Choimisiún na
 dréachtchaighdeáin theicniúla cur chun feidhme dá dtagraítear sa chéad fhomhír
 a ghlacadh i gcomhréir le hAirteagal 15 de Rialachán (AE) Uimh. 1095/2010.
 4. Tarchuirfidh na húdaráis
 inniúla chuig ESMA gach faisnéis arna fáil de bhun an Airteagail seo, mar aon
 le haon fhógra nó aon fhaisnéis eile arna mhalartú leis an CMA nó lena
 bhainisteoir de bhua an Rialacháin seo. Tarchuirfear gach faisnéis den sórt sin
 chuig ESMA tráth nach déanaí ná 30 lá tar éis dheireadh na ráithe tuairiscithe.
 Baileoidh ESMA an fhaisnéis is gá chun bunachar
 sonraí lárnach a chruthú de na CMAnna ar fad arna mbunú, arna mbainistiú nó
 arna gcur ar an margadh san Aontas. Is chun críocha staidrimh amháin a bheidh
 ceart chun rochtana ar an mbunachar sonraí sin ag an mBanc Ceannais Eorpach.
 Caibidil VIII
 Maoirseacht
 Airteagal 39
 Maoirseacht ag na húdaráis inniúla
 1. Déanfaidh na húdaráis inniúla
 maoirseacht ar chomhlíonadh an Rialacháin seo ar bhonn leanúnach.
 2. Beidh údarás inniúil an CMA
 freagrach as maoirseacht a dhéanamh ar chomhlíonadh na rialacha a leagtar síos
 i gCaibidlí II go VII.
 3. Beidh údarás inniúil an CMA
 freagrach as maoirseacht a dhéanamh ar chomhlíonadh na n‐oibleagáidí a
 leagtar amach i rialacha an chiste nó sna hionstraimí ionchorprúcháin agus ar
 chomhlíonadh na n‐oibleagáidí a leagtar amach sa réamheolaire, a bheidh
 comhsheasmhach leis an Rialachán seo.
 4. Beidh údarás inniúil an
 bhainisteora freagrach as maoirseacht a dhéanamh ar leordhóthanacht shocruithe
 agus eagrúchán an bhainisteora ionas go mbeidh bainisteoir an CMA in ann na
 hoibleagáidí agus na rialacha a chomhlíonadh a bhaineann le comhdhéanamh agus
 feidhmiú na CMAnna go léir atá faoina stiúir.
 5. Déanfaidh údaráis inniúla
 faireachán ar GCUInna nó ar CIManna arna mbunú nó arna gcur ar an margadh ina
 gcríocha lena fhíorú nach n‐úsáideann siad sonrúchán an CMA ná nach
 dtugann siad le tuiscint gur CMA atá iontu ach amháin má chomhlíonann siad an
 Rialachán seo.
 Airteagal 40
 Cumhachtaí na n‐údarás inniúil
 1. Beidh gach cumhacht
 maoirseachta agus imscrúdaithe ag údaráis inniúla a bheidh de dhíth orthu chun
 a gcuid feidhmeanna a fheidhmiú de bhun an Rialacháin seo.
 2. Na cumhachtaí arna dtabhairt
 d'údaráis inniúla i gcomhréir le Treoir 2009/65/CE agus Treoir 2011/61/AE,
 feidhmeofar iad freisin i gcomhréir leis an Rialachán seo.
 Airteagal 41
 Cumhachtaí agus inniúlachtaí an Údaráis Eorpaigh Urrús agus Margaí
 1. Beidh ag ESMA na cumhachtaí
 go léir is gá chun na cúraimí a shanntar dó leis an Rialachán seo a dhéanamh.
 2. Na cumhachtaí atá ag ESMA i
 gcomhréir le Treoir 2009/65/CE agus Treoir 2011/61/AE, feidhmeofar
 iad freisin i ndáil leis an Rialachán seo agus i gcomhréir le Rialachán (CE) Uimh. 45/2001.
 3. Chun críche Rialachán (AE) Uimh. 1095/2010,
 áireofar an Rialachán seo faoi aon ghníomh eile de chuid an Aontais atá
 ceangailteach ó thaobh dlí agus lena dtugtar cúraimí don Údarás dá dtagraítear
 in Airteagal 1(2) de Rialachán (AE) Uimh. 1095/2010.
 Airteagal 42
 Comhar idir na húdaráis
 1. Murab ionann údarás inniúil
 an CMA agus údarás inniúil an bhainisteora, oibreoidh siad i gcomhar le chéile
 agus malartóidh siad faisnéis chun a gcuid dualgas faoin Rialachán seo a
 chomhlíonadh.
 2. Oibreoidh na húdaráis inniúla
 agus ESMA i gcomhar le chéile chun a gcuid dualgas féin faoin Rialachán seo a
 chomhlíonadh i gcomhréir le Rialachán (AE) Uimh. 1095/2010.
 3. Malartóidh na húdaráis
 inniúla agus ESMA gach faisnéis agus doiciméadacht is gá chun a gcuid dualgas
 féin faoin Rialachán seo a chomhlíonadh i gcomhréir le Rialachán (AE) Uimh. 1095/2010,
 go háirithe chun sáruithe ar an Rialachán seo a shainaithint agus a leigheas.
 Caibidil IX
 Forálacha críochnaitheacha
 Airteagal 43
 Láimhseáil GCUInna agus CIManna atá ann cheana
 1. Laistigh de shé mhí ó theacht
 i bhfeidhm an Rialacháin seo, aon GCUI nó CIM atá ann cheana a dhéanann
 infheistíocht i sócmhainní gearrthéarmacha agus a bhfuil cuspóirí sonracha nó
 carnacha acu a thugann torthaí i gcomhréir le rátaí an mhargaidh airgid nó a
 chaomhnaíonn luach na hinfheistíochta, cuirfidh sé iarratas isteach chuig a
 údarás inniúil mar aon le gach doiciméad agus fianaise is gá lena léiriú go
 gcomhlíonann sé an Rialachán seo.
 2. Tráth nach déanaí ná dhá mhí
 tar éis an iarratas a fháil, measfaidh an t‐údarás inniúil an
 gcomhlíonann an GCUI nó an CIM an Rialachán seo i gcomhréir le hAirteagal 3
 agus Airteagal 4. Eiseoidh an t‐údarás inniúil cinneadh agus
 tabharfaidh sé fógra don GCUI nó don CIM faoi sin láithreach.
 3. De mhaolú ar an gcéad abairt
 d’Airteagal 30(1), aon GCUI nó CIM a chomhlíonann na critéir don
 sainmhíniú ar CMA ar seasmhach glanluach a shócmhainní a leagtar amach in Airteagal 2(10),
 bunóidh sé maolán GLS ar fiú ar a laghad
 (a)
 1% de luach iomlán shócmhainní an CMA ar seasmhach
 glanluach a shócmhainní, laistigh d'aon bhliain amháin tar éis theacht i
 bhfeidhm an Rialacháin seo;
 (b)
 2% de luach iomlán shócmhainní an CMA ar seasmhach
 glanluach a shócmhainní, laistigh de dhá bhliain ó theacht i bhfeidhm an
 Rialacháin seo;
 (c)
 3% de luach iomlán shócmhainní an CMA ar seasmhach
 glanluach a shócmhainní, laistigh de thrí bliana ó theacht i bhfeidhm an
 Rialacháin seo.
 4. Chun críocha mhír 3 den Airteagal seo,
 forléireofar an tagairt do 3% in Airteagal 33 agus Airteagal 34 mar
 thagairt do na méideanna den mhaolán GLS a luaitear i bpointí (a), (b)
 agus (c) de mhír 3.
 Airteagal 44
 Feidhmiú an tarmligin
 1. Tabharfar an chumhacht don
 Choimisiún gníomhartha tarmligthe a ghlacadh faoi réir na gcoinníollacha a
 leagtar síos san Airteagal seo.
 2. Tabharfar an chumhacht
 gníomhartha tarmligthe a ghlacadh dá dtagraítear in Airteagal 13 agus in Airteagal 19
 don Choimisiún ar feadh tréimhse neamhchinntithe ó dháta theacht i bhfeidhm an
 Rialacháin seo.
 3. Féadfaidh Parlaimint na
 hEorpa nó an Chomhairle tarmligean na cumhachta dá dtagraítear in Airteagal 13
 agus in Airteagal 19 a chúlghairm tráth ar bith. Má chinntear cúlghairm a
 dhéanamh, cuirfear deireadh le tarmligean na cumhachta a bheidh sonraithe sa
 chinneadh sin. Tiocfaidh sé i bhfeidhm an lá tar éis fhoilsiú an chinnidh in Iris
 Oifigiúil an Aontais Eorpaigh nó ar dháta níos déanaí a shonrófar sa
 chinneadh. Ní dhéanfaidh sé difear do bhailíocht aon ghníomhartha tarmligthe
 atá i bhfeidhm cheana.
 4. A luaithe a ghlacfaidh sé
 gníomh tarmligthe, tabharfaidh an Coimisiún fógra ina thaobh sin do Pharlaimint
 na hEorpa agus don Chomhairle an tráth céanna.
 5. Ní thiocfaidh na gníomhartha
 tarmligthe arna nglacadh de bhun Airteagal 13 agus Airteagal 19 i bhfeidhm
 ach amháin mura ndéanfaidh Parlaimint na hEorpa ná an Chomhairle agóid ina
 choinne laistigh de thréimhse dhá mhí ón dáta a dtabharfar fógra faoin
 ngníomh sin do Pharlaimint na hEorpa agus don Chomhairle nó, más
 rud é go mbeidh sé curtha in iúl don Choimisiún ag Parlaimint na hEorpa agus ag
 an gComhairle araon, sula mbeidh an tréimhse sin caite, nach ndéanfaidh
 siad agóid ina choinne. Cuirfear dhá mhí leis an tréimhse sin ar
 thionscnamh Pharlaimint na hEorpa nó na Comhairle.
 Airteagal 45
 Athbhreithniú
 Faoi cheann trí bliana tar éis theacht i
 bhfeidhm an Rialacháin seo, déanfaidh an Coimisiún athbhreithniú ar
 oiriúnacht an Rialacháin seo ó thaobh na stuamachta agus na heacnamaíochta de.
 Breithneofar, go háirithe, san athbhreithniú sin, feidhmiú an mhaoláin GLS ó
 thaobh CMAnna ar seasmhach glanluach a shócmhainní a bhfuil a gcuid punann
 comhchruinnithe i bhfiachas arna eisiúint nó arna ráthú ag na Ballstáit. San
 athbhreithniú sin déanfar an méid seo a leanas:
 (a)
 anailíseofar an taithí a fuarthas ó chur i bhfeidhm
 an Rialachán seo, agus a impleachtaí d'infheisteoirí, do CMAnna agus do
 bhainisteoirí CMAnna san Aontas;
 (b)
 measúnófar an ról atá ag CMAnna i gceannach
 fiachais arna eisiúint nó arna ráthú ag na Ballstáit;
 (c)
 cuirfear san áireamh saintréithe an fhiachais arna
 eisiúint nó arna ráthú ag na Ballstáit agus an ról atá aige sin i maoiniú na
 mBallstát;
 (d)
 cuirfear san áireamh an tuarascáil dá dtagraítear
 in Airteagal 509(3) de Rialachán (AE) Uimh. 575/2013;
 (e)
 cuirfear forbairtí rialála ar an leibhéal
 idirnáisiúnta san áireamh.
 Cuirfear torthaí an athbhreithnithe sin in iúl do
 Pharlaimint na hEorpa agus don Chomhairle araon, agus i gcás ina bhfuil gá
 leis, beidh ag gabháil leo moltaí maidir le leasuithe.
 Airteagal 46
 Teacht i bhfeidhm
 Tiocfaidh an Rialachán seo i bhfeidhm an
 fichiú lá tar éis lá a fhoilsithe in Iris Oifigiúil an Aontais Eorpaigh.
 Beidh an Rialachán seo ina cheangal
 go huile agus go hiomlán agus infheidhme go díreach i ngach Ballstát.
 Arna dhéanamh sa Bhruiséil,
 Thar ceann Pharlaimint na hEorpa Thar
 ceann na Comhairle
 An tUachtarán An
 tUachtarán
 [1] Rún ó Pharlaimint na hEorpa an 20 Samhain 2012 maidir
 le scáthbhaincéireacht (2012/2115 (INI)).
 [2] IO C , , lch. .
 [3] Treoir 2009/65/CE ó
 Pharlaimint na hEorpa agus ón gComhairle an 13 Iúil 2009 maidir le comhordú
 dlíthe, rialachán agus forálacha riaracháin a bhaineann le gnóthais
 comhinfheistíochta in urrúis inaistrithe (GCUInna) (IO L 302, 17.11.2009,
 lch 32).
 [4] Treoir 2011/61/AE ó
 Pharlaimint na hEorpa agus ón gComhairle an 8 Meitheamh 2011 maidir
 le Bainisteoirí Cistí Infheistíochta Malartacha agus lena leasaítear Treoracha
 2003/41/CE agus 2009/65/CE agus Rialachán (CE) Uimh. 1060/2009 agus
 Rialachán (AE) Uimh. 1095/2010 (IO L 174, 1.7.2011, lch 1).
 [5] Rialachán (AE) Uimh. 648/2012
 ó Pharlaimint na hEorpa agus ón gComhairle an 4 Iúil 2012 maidir le
 díorthaigh thar an gcuntar, contrapháirtithe lárnacha agus stórtha trádála (IO
 L 201, 27.7.2012, lch 1).
 [6] Rialachán Tarmligthe ón gCoimisiún
 (AE) Uimh. 231/2013 an 19 Nollaig 2012 lena bhforlíontar Treoir 2011/61/AE
 ó Pharlaimint na hEorpa agus ón gComhairle maidir le díolúintí, coinníollacha
 ginearálta oibríochta, taiscí, giaráil, trédhearcacht agus le maoirseacht (IO L
 83, 22.3.2013, lch 1).
 [7] Rialachán (AE) Uimh. 1095/2010
 ó Pharlaimint na hEorpa agus ón gComhairle an 24 Samhain 2010 lena
 mbunaítear Údarás Maoirseachta Eorpach (An tÚdarás Baincéireachta Eorpach),
 lena leasaítear Cinneadh Uimh. 716/2009/CE agus lena n‐aisghairtear
 Cinneadh 2009/78/CE ón gCoimisiún (IO L 331, 15.12.2010, lch 84).
 [8] Treoir 95/46/CE ó Pharlaimint na
 hEorpa agus ón gComhairle an 24 Deireadh Fómhair 1995 maidir le
 daoine aonair a chosaint i ndáil le próiseáil sonraí pearsanta agus maidir le
 saorghluaiseacht sonraí den sórt sin (IO L 281, 23.11.1995, lch. 31–50).
 [9] Rialachán (CE) Uimh. 45/2001 ó
 Pharlaimint na hEorpa agus ón gComhairle an 18 Nollaig 2000 maidir le
 daoine aonair a chosaint i ndáil le sonraí pearsanta a bheith á bpróiseáil ag
 institiúidí agus ag comhlachtaí an Chomhphobail agus maidir le saorghluaiseacht
 sonraí den sórt sin IO L 8, 12.1.2001, lch. 1–22.
 [10] Rialachán (AE) Uimh. 575/2013 ó
 Pharlaimint na hEorpa agus ón gComhairle an 26 Meitheamh 2013 maidir
 le ceanglais stuamachta i gcomhair institiúidí creidmheasa agus gnólachtaí
 infheistíochta agus lena leasaítear Rialachán (AE) Uimh. 648/2012, IO L
 176, 27.06.2013, lch. 1–337.
 [11] Seachtú Treoir ón gComhairle
 83/349/CEE an 13 Meitheamh 1983 bunaithe ar Airteagal 54(3)(g)
 den Chonradh maidir le cuntais chomhdhlúite; IO L 193, 18.07.1983, lch. 1–17.